**śrī-nārada-pañcarātram**

**prathamaika-rātre prathamo 'dhyāyaḥ**

oṁ namo bhagavate vāsudevāya

**atha maṅgalācaraṇam**

nārāyaṇaṁ namas kṛtya naraṁ caiva narottamam |

devīṁ sarasvatīṁ caiva tato jayam udīrayet ||

gaṇeśa-śeṣa-brahmeśa-dineśa-pramukhāḥ surāḥ |

kumārādyāś ca munayaḥ siddhāś ca kapilādayaḥ ||1||

lakṣmī sarasvatī durgā sāvitrī rādhikā parā |

bhaktyā namanti yaṁ śaśvat taṁ namāmi parāt paraṁ ||2||

dhyāyante satataṁ santo yogino vaiṣṇavās tathā |

jyotir-abhyantare rūpam atulaṁ śyāma-sundaram ||3||

dhyāyet taṁ paramaṁ brahma paramātmānam īśvaram |

nirīham ati-nirliptam nirguṇaṁ prakṛteḥ paraṁ ||4||

sarveśaṁ sarva-rūpaṁ ca sarva-kāraṇa-kāraṇam |

satyaṁ nityaṁ ca puruṣaṁ purāṇaṁ param avyayam ||5||

maṅgalyaṁ maṅgalārhaṁ ca maṅgalaṁ maṅgalālayam |

svecchā-mayaṁ paraṁ dhāma bhagavantaṁ sanātanam ||6||

stuvanti vedā yaṁ śaśvann ānantaṁ jānanti yasya te |

taṁ staumi paramānandaṁ sānandaṁ nanda-nandanam ||7||

bhakta-priyaṁ ca bhakteśaṁ bhaktānugraha-vigrahaṁ |

śrīdaṁ śrīśaṁ śrī-nivāsaṁ śrī-kṛṣṇaṁ rādhikeśvaram ||8||

jñānāmṛtaṁ jñāna-sindhoḥ saṁprāpya śaṅkarād guroḥ |

parāvarāc ca paramād yogīndrāṇāṁ guror guroḥ ||9||

vedebhyo dadhi-sindhubhyaś caturbhyaḥ sumanoharam |

taj jñāna-mantha-daṇḍena saṁnirmathya navaṁ navam ||10||

navanītaṁ samuddhṛtya natvā śambhoḥ padāmbujam |

vidhi-putro nārado 'haṁ pañca-rātraṁ samārabhe ||11||

oṁ nārāyaṇāśrame puṇye puṇya-kṣetre ca bhārata |

siddhe nārāyaṇa-kṣetre vaṭa-mūle supuṇyade ||12||

kṛṣṇāṁśaṁ kṛṣṇa-bhaktaṁ ca palaṁ kṛṣṇa-parāyaṇam |

śrī-kṛṣṇa-caraṇāmbhoja-dhyānaikatāna-mānasam ||13||

japantaṁ paramaṁ brahma kṛṣṇa ity akṣara-dvayam |

sukhāsane sukhāsīnaṁ kṛṣṇa-dvaipāyanaṁ munim ||14||

papraccha śukadevaś ca sarva-jñaṁ pitaraṁ muniḥ |

kāraṇaṇ ca purāṇānāṁ purāṇaṁ param avyayam ||15||

śrī-śuka uvāca

bhagavan sarva-tattva-jña veda-vedāṅga-pāraga |

yad yat prakāraṁ jñānaṁ ca nigūḍhaṁ śruti-sammatam ||16||

teṣu yat sāra-bhūtaṁ cāpy ajñānāndha-pradīpakam |

tat tat sarvaṁ samālocya māṁ bodhayitum arhasi ||17||

**atha śrī-kṛṣṇa-bhakti-praśaṁśā**

sa pitā jñāna-dātā yo jñānaṁ tat kṛṣṇa-bhaktidam |

sā bhaktiḥ paramā śuddhā kṛṣṇa-dāsya-pradā ca yā ||18||

tad eva dāsyaṁ śastaṁ yat sākṣāc caraṇa-sevanaṁ |

nityaṁ goloka-vāsaṁ ca purataḥ stavanaṁ hareḥ ||19||

śaśvan nimeṣa-rahitaṁ tat-pāda-padma-darśanam |

śaśvat tat-sārdham ālāpa-sevā-karma-niyojanam ||20||

tena sārdham aviccheda-sthānaṁ paraṁ śobhanam |

bhaktānāṁ vāñcchitaṁ vastu sāra-bhūtaṁ śrutau śrutam ||21||

putrasya vacanaṁ śrutvā vyāsadevo jahāsa saḥ |

vijñāya jñāninaṁ putraṁ paramāhlādam āpa ha ||22||

putraṁ śubhāśiṣaṁ kṛtvā sarva-jñaḥ sarva-bhāvanaḥ |

yathāprāptaṁ guru-mukhāt pravaktum upacakrame ||23||

śrī-vyāsa uvāca

śuka dhanyo 'si mānyo 'si puṇya-rūpo 'si bhārate |

putreṇa bhavatāsmākaṁ kulaṁ muktaṁ ca pāvanam ||24||

sa putraḥ kṛṣṇa-bhakto yo bhārate suyaśas-karaḥ |

punāti puṁsāṁ śatakaṁ janma-mātreṇa līlayā ||25||

mātā-mahānāṁ śatakaṁ mātaraṁ mātṛ-mātaram |

sodarān bāndhavāṁś caiva bhṛtyān patnīṁ sahātmajām ||26||

yat-kanyāṁ pratigṛhṇāti tad-ādi-puruṣa-trayam |

kanyā-pradātā śvaśuro jīvan-muktaḥ sabhāryakaḥ ||27||

svayaṁ vidhātā bhagavān paraṁ kṛṣṇa-parāyaṇaḥ |

kṛṣṇa-bhakto vasiṣṭas tu tat suto vaiṣṇavaḥ svayam ||28||

vaiṣṇavas tat sutaḥ śaktiḥ kṛṣṇa-dhyānaika-mānasaḥ |

parāśaraś ca tat-putraḥ kṛṣṇa-pādābja-sevayā ||29||

jīvan-mukto mahā-jñānī yogīndrāṇāṁ guror guruḥ |

ahaṁ veda-vibhaktā ca śrī-kṛṣṇa-pāda-sevayā ||30||

gurur me bhagavān sākṣād yogīndro nārado muniḥ |

guror gurur me śambhuś ca yogīndrāṇāṁ guror guruḥ ||31||

teṣāṁ puṇyena putras tvaṁ puṇya-rāśiś ca mūrtimān |

padmānāṁ mama puṁsāṁ ca prakāśo bhāskaraḥ svayam ||32||

śrī-kṛṣṇa-caraṇāmbhojaṁ pādābjaṁ nāradeśayoḥ |

sarasvatīṁ namas kṛtya jñānaṁ vakṣye sanātanam ||33||

śrūyatām pañca-rātraṁ ca veda-sāram abhīpsitam |

pañca-saṁvādam iṣṭaṁ ca bhaktānām abhivāñcchitam ||34||

prāṇādhikaṁ priyaṁ śuddhaṁ paraṁ jñānāmṛtaṁ śubhaṁ |

atha ṣaṭ-saṁvādāḥ ?what? hi goloke śata-śṛṅge ca parvate ||35||

supuṇye virajā-tīre vaṭa-mūle manohare |

purato rādhikāyāś ca brahmāṇaṁ kamalodbhavam ||36||

tam uvāca mahā-bhaktaṁ stuvantaṁ praṇataṁ sutam |

pañca-rātram idaṁ puṇyaṁ śrutvā ca jagatāṁ vidhiḥ ||37||

praṇamya rādhikāṁ kṛṣṇaṁ prayayau śiva-mandiram |

bhaktyā tam pūjayām āsa śaṅkaraḥ paramādaram ||38||

sukhāsane sukhāsīnaṁ svasthaṁ bhaktaṁ ca pūjitam |

papraccha vārtāṁ vinayī vinayena sukhāvahām ||39||

sarvaṁ taṁ kathayām āsa pañca-rātrādikaṁ śubham |

vasantaṁ vaṭa-mūle ca svarge mandākinī-taṭe ||40||

yogīndrair api siddhendrair munīndraiś ca stutaṁ prabhuṁ |

jñānāmṛtaṁ tam uktvā sa brahma-lokaṁ jagāma ha ||41||

śambhuś ca kathayām āsa sva-śiṣyaṁ nāradaṁ munim |

nāradaḥ kathayām āsa puṣkare sūrya-parvaṇi ||42||

māṁ bhaktam anuraktaṁ ca puṇyāhe muni-saṁsadi |

pañca-rātram idaṁ śuddhaṁ bhramāndha-dhvaṁsa-dīpakam ||43||

**atha pañca-rātra-pada-vyākhyā**

rātraṁ ca jñāna-vacanaṁ jñānaṁ pañca-vidhaṁ smṛtam |

tenedaṁ pañca-rātraṁ ca pravadanti manīṣiṇaḥ ||44||

jñānaṁ parama-tattvaṁ ca janma-mṛtyu-jarāpaham |

tato mṛtyuñjayaḥ śambhuḥ saṁprāpa kṛṣṇa-vaktrataḥ ||45||

jñānam dvitīyaṁ paramaṁ mumukṣūṇāṁ ca vāñcchitam |

paraṁ mukti-pradaṁ śuddhaṁ yato līnaṁ hareḥ pade ||46||

jñānaṁ śuddhaṁ tṛtīyaṁ ca maṅgalaṁ kṛṣṇa-bhaktidam |

tad-dāsyam adhīṣṭaṁ ca yato dāsyaṁ labhed dhareḥ ||47||

caturthaṁ yaugikaṁ jñānaṁ sarva-siddhi-pradaṁ param |

sarvasvaṁ yogināṁ putra siddhānāṁ ca sukha-pradam ||48||

aṇimā laghimā vyāptiḥ prākāmyaṁ mahimā tathā |

īśitvaṁ ca vaśitvaṁ ca tathākāmāvasāyitā ||49||

sāvajñaṁ dūra-śravaṇaṁ para-kāya-praveśanam |

kāya-vyūhaṁ jīva-dānaṁ para-jīva-haraṁ param ||50||

sarga-kartṛtva-śilpaṁ ca sarga-saṁhāra-kāraṇam |

siddhaṁ ca ṣoḍaśa-vidhaṁ jñānināṁ ca yato bhavet ||51||

jñānaṁ ca paramaṁ proktaṁ tad vai vaiṣayikaṁ nṛṇāṁ |

yad iṣṭa-devī māyā sā paraṁ saṁmoha-kāraṇaṁ ||52||

viṣaye baddha-citaṁ ca sarvam indriya-sevanam |

poṣanaṁ sva-kuṭumbānāṁ svātmanaś ca niranratam ||53||

prathamaṁ sāttvikaṁ jñānaṁ dvitīyaṁ ca tad eva ca |

nairguṇyaṁ ca tṛtīyaṁ ca jñānaṁ ca sarvataḥ param ||54||

caturtham ca rājasikaṁ bhaktas tan nābhivāñcchati |

pañcamaṁ tāmasaṁ jñānaṁ vidvāṁs tan nābhivāñcchati ||55||

jñānaṁ pañca-vidhaṁ proktaṁ pañca-rātraṁ vidur budhāḥ |

pañca-rātraṁ sapta-vidhaṁ jñānināṁ jñānadaṁ param ||56||

brāhmaṁ śaivaṁ ca kaumāraṁ vāsiṣṭaṁ kāpilaṁ param |

gautamīyaṁ nāradīyam idaṁ sapta-vidhaṁ smṛtam ||57||

**atha grantha-praśaṁsā**

ṣaṭ pañca-rātraṁ vedāś ca purāṇāni ca sarvaśaḥ |

itihāsaṁ dharma-śāstraṁ śātraṁ ca siddhi-yoga-jam ||58||

dṛṣṭvā sarvaṁ samālokya jñānaṁ saṁprāpya śaṅkarāt |

jñānāmṛtaṁ pañca-rātraṁ cakāra nārado muniḥ ||59||

puṇyaṁ ca pāpa-vighnaṁ bhakti-dāsya-pradaṁ hareḥ |

sarvasvaṁ vaiṣṇavānāṁ ca priyaṁ prāṇādhikaṁ suta ||60||

sāra-bhūtaṁ ca sarveṣāṁ vedānāṁ paramādbhutam |

nāradīyaṁ pañca-rātraṁ purāṇeṣu sudurlabham ||61||

sarvāntarātmā bhagavān brahma-jyotiḥ sanātanam |

paripūrṇatamaḥ śrīmān yathā kṛṣṇaḥ sureṣu ca ||62||

yathā devīṣu pūjyā sā mūla-prakṛtir īśvarī |

vaiṣṇavānāṁ ca siddhānāṁ jñānināṁ yogināṁ śivaḥ ||63||

viśvastānāṁ indriyānām manaś ca śīghra-gāminām |

brahmā ca veda-viduṣāṁ pūjyānāṁ ca gaṇeśvaraḥ ||64||

sanat-kumāro bhagavān munīnāṁ pravaro yathā |

bṛhaspatir buddhimatāṁ siddhānāṁ kapilo yathā ||65||

yogīndrānāṁ satāṁ śuddha ṛṣir nārāyaṇo yathā |

kavīnāṁ ca yathā śukraḥ paṇḍitānāṁ bṛhaspatiḥ ||66||

saritām ca yathā gaṅgā samudrāṇāṁ jalārṇavaḥ |

vṛndāvanaṁ vanānāṁ ca varṣānāṁ bhārataṁ yathā ||67||

puṣkaraṁ tatra tīrthānāṁ pūjyānāṁ vaiṣṇavo yathā |

ātmākāśo yathāptānāṁ yathā kāśī purīṣu ca ||68||

vṛkṣāṇāṁ kalpa-vṛkṣaś ca surabhī kāma-dhenuṣu |

puṣpāṇāṁ pārijātaś ca patrāṇāṁ tulasī yathā ||69||

mantrāṇāṁ kṛṣṇa-mantraś ca yathā vidyā dhaneṣv api |

yathā tejasvināṁ sūryo miṣṭānām amṛtaṁ yathā ||70||

ādhārāṇāṁ ca sthūlānāṁ mahā-viṣṇur yathā suta |

sūkṣmāṇāṁ paramāṇuś ca guruṇāṁ mantra-tantra-daḥ ||71||

putraś ca sneha-pātrāṇāṁ nakṣatrāṇāṁ yathā śaśī |

yathā ghṛtaṁ ca gavyānāṁ śasyānāṁ dhānyam īpsitam ||72||

śāstrāṇāṁ ca yathā vedāḥ sāśramāṇāṁ yathā dvijaḥ |

taijasānāṁ yathā ratnaṁ muktāmāṇikyahīrakam ||73||

yathā chandasi gāyatrī durgā śaktimatīṣv api |

pati-vratāsu laksmīś ca kṣamāśīlāsu medinī ||74||

saubhāgyāsu sundarīṣu rādhā kṛṣṇa-priyāsu ca |

hanumān vānarāṇāṁ ca pakṣiṇāṁ garuḍo yathā ||75||

vāhanānāṁ balavatāṁ śaṅkarasya yathā vṛṣaḥ |

śālagrāmaś ca yantrāṇāṁ pūjāsu kṛṣṇa-pūjanam ||76||

ekādaśī vratānāṁ ca tapaḥsv anaśanaṁ yathā |

yajñānāṁ japa-yajñaś ca satyaṁ dharmeṣu putraka ||77||

suśīlaṁ ca guṇānāṁ ca puṇyeṣu kṛṣṇa-kīrtanam |

śobhāśu sukha-dṛśyeṣu prabhā tejaḥsu sarvataḥ ||78||

poṣṭrīṇāṁ upakartṛṇāṁ mitrāṇāṁ jananī yathā |

lokānām api lokeśaḥ śeṣo nāgeṣu pūjitaḥ ||79||

sudarśanaṁ ca śastrāṇāṁ viśvakarmā ca śilpinām |

dharmiṣṭheṣu dayāvatsu devarṣisu mahatsu ca ||80||

viṣṇu-bhakteṣu vijñeṣu yathaiva nārado muniḥ |

evaṁ ca sarva-śāstreṣu pañca-rātraṁ ca pūjitam ||81||

yathā nipīya pīyūṣaṁ na spṛhā cānya-vastuṣu |

pañca-rātram abhijñāya nānyeṣu ca spṛhā satām ||82||

sarvārtha-jñāna-bījaṁ cāpy ajñānāndha-pradīpam |

vedasāroddhṛtaṁ tattvaṁ sarveṣāṁ samabhīpsitam ||83||

iti śrī-nārada-pañca-rātre grantha-praśaṁsanaṁ nāma prathamo 'dhyāyaḥ

**prathamaika-rātre dvitīyo 'dhyāyaḥ**

śuka uvāca

kutra vā pañca-rātraṁ ca nāradasya ca dhīmate |

pradattaṁ śambhunā tāta tan me vyākhyātum arhasi ||1||

**atha nāradasya tapo-varṇanam**

vyāsa uvāca

adhītya sarvān vedāṁś ca vedāṅgāṇ pitur antike |

jagāma tītrhaṁ kedāraṁ supraśastaṁ ca bhārate ||2||

himālayasya pūrve ya gaṅgā-tīre manohare |

siddhe nārāyaṇa-kṣetre sarveṣāṁ abhivāñcchite ||3||

tapaś cakāra sa munir divyaṁ varṣa-sahasrakam |

pitroktenaiva vidhinā satataṁ saṁyutaḥ śuciḥ ||4||

śuśrāvākāśa-vāṇīṁ ca tapaso 'nte mahā-muniḥ |

svalpākṣarāṁ ca bahv-arthāṁ pariṇāma-sukhāvahām ||5||

**atha nāradaṁ prati daiva-vāṇī**

aśarīriṣy uvāca

ādhārito yadi haris tapasā tataḥ kim |

nādhārito yadi haris tapasā tataḥ kim |

antar bahir yadi haris tapasā tataḥ kim |

nāntar bahir yadi haris tapasā tataḥ kim ||6||

virama virama brahman kiṁ tapasyāsu vatsa |

vraja vraja dvija śīghraṁ śaṅkaraṁ jñāna-sindhum |

labha labha hari-bhaktiṁ vaiṣṇavoktāṁ supakvāṁ |

bhava-nigaḍa-nibandha-chedinīṁ kartanīṁ ca ||7||

iti śrutvā ca sa munir vimanāḥ svar-ṇadī-taṭe |

cakārārthānusandhānaṁ na prasannam ca tan manaḥ ||8||

ruroda svar-ṇadī-tīre smāraṁ smāraṁ hareḥ padam |

dadarśa puratas tātaṁ brahmāṇaṁ sakumārakam ||9||

nanāma sahasā mūrdhnā pitaraṁ taṁ sahodaram |

pādyam arghyaṁ ca pradadau javena sādaraṁ muniḥ ||10||

śloka-dvayārthaṁ papraccha kumāraṁ jagatāṁ vidhim |

sukhāsīnaṁ susthiraṁ ca sasmitaṁ ca gata-śramam ||11||

svātmārāmaṁ pūrṇa-kāmaṁ jñānināṁ ca guror gurum |

sāśru-netraḥ pulakito bhaktyā praṇata-kandharam ||12||

nāradasya vacaḥ śrutvā dṛṣṭvā taṁ kātaraṁ vidhiḥ |

putreṇa sārddham ālocya vyākhyāṁ kartuṁ samārebhe ||13||

**atha daiva-vāṇyarthaḥ**

brahmovāca

he vatsa pūrva-ślokārthaṁ nigūḍhaṁ śruti-sammatam |

vedārthaṁ dvi-vidhaṁ śuddhaṁ vyākhyāṁ kurvanti vaidikāḥ ||14||

ārādhito yadi harir yena puṁsā sva-bhaktitaḥ |

kiṁ tasya tapasā vyarthaṁ tīrtha-pūtasya nārada ||15||

kṛṣṇa-mantropāsakasya jīvan-muktasya bhārate |

tapaś copahāsa-bījaṁ tathā carvita-carvaṇam ||16||

mantra-grahaṇa-mātreṇa puruṣāṇāṁ śataṁ suta |

punāti sva-sva-bhaktaṁ ca cāndhavaṁś cāvalīlayā ||17||

nahi dharmo nahi tapaḥ śrī-kṛṣṇa-sevanāt param |

pariśramaṁ ca viphalaṁ tapasā vaiṣṇavasya ca ||18||

kṛṣṇa-mantropāsakasya tīrtha-pūtasya putraka |

tīrtha-snānam anaśanaṁ vedeṣu ca viḍambanam ||19||

pūrva-karmānurodhena yat pāpaṁ vaiṣṇavasya ca |

mantra-grahaṇa-mātreṇa naṣṭaṁ vahnau yathā tṛṇam ||20||

pavitraḥ paramo vahniḥ pavitraṁ cāmalaṁ jalaṁ |

pavitraṁ bhārataṁ varṣaṁ tīrthaṁ yat tulasī-dalam ||21||

punāti līlayaitāni śuddhaḥ kṛṣṇa-parāyaṇaḥ |

upasparśa ca bhaktasyāpy ete vāñcchanti sādaram ||22||

bhaktasya pāda-rajasā sadyaḥ pūtā vasundharā |

nahi pūta-stri-bhuvane śrī-kṛṣṇa-sevakāt paraḥ ||23||

śāligrāma-śilā-cakre karoti kṛṣṇa-pūjanam |

tat-pādodaka-naivedyaṁ nityaṁ bhuṅkte ca yaḥ pumān ||24||

sa vaiṣṇavo mahā-pūtas tan-mantropāsakaḥ śuciḥ |

punāti puṁsāṁ śatakaṁ janma-mātrāt sabāndhavam ||25||

vatsa ślokasyaika-pādaṁ vyākhyātaṁ ca yathāgamam |

vyākhyātaṁ karomy anya-pādaṁ yathājñānaṁ miśāmaya ||26||

nārādhito yadi harir yena puṁsādhamena ca |

kiṁ tasya tapasā vyarthaṁ niṣphalaṁ tat-pariśramaḥ ||27||

vratāny eva hi dānāni tapāṁsy anaśanāni ca |

vedopayuktā yajñāś ca karmāṇi ca śubhāni ca ||

na niṣpunāty abhaktaṁ ca surākumbham ivāpagā ||28||

abhakta-sparśa-mātreṇa tīrthāni kampitāni ca |

abhakta-bhāra-duḥkhena kampitā sā vasundharā ||29||

ślokārdhaṁ kathitaṁ vatsa kiṁcid eva yathāgamam |

tasyārdhasyāpi vyākhyānaṁ karomīti niśāmaya ||30||

veda-sāraṁ kṛṣṇa-mataṁ mamāpi nahi kalpanā |

antar bahir yadi hair yeṣāṁ puṁsāṁ mahātmanāṁ ||31||

svapne jāgaraṇe śaśvat tapas teṣāṁ ca niṣphalam |

sa eva viṣṇu-tulyo hi tad-aṁśo bhārate mune ||32||

tasya rakṣā-nibandhena tad-abhyāse sudarśanam |

dhyāna-mātreṇa niṣ-pāpaḥ punāti bhuvana-trayam ||33||

datvā cakraṁ ca rakṣārthaṁ na niścinto janārdanaḥ |

svayaṁ tan nikaṭaṁ yāti draṣṭuṁ rakṣaṇāya ca ||34||

tat-paro hi priyo nāsti kṛṣṇasya paramātmanaḥ |

nahi bhaktāt paraś cātmā prāṇāś cāvayavādayaḥ ||

na lakṣmī rādhikā vāṇī svayaṁbhuḥ śambhur eva ca ||35||

bhakta-prāṇo hi kṛṣṇaś ca kṛṣṇa-prāṇā hi vaiṣṇavāḥ |

dhyāyante vaiṣṇavāḥ kṛṣṇaṁ kṛṣṇaś ca vaiṣṇavāṁs tathā ||36||

vyākhyātam ca tri-pādaṁ ca he munīndra yathāgamam |

śeṣa-pādasya vyākhyānaṁ karomīti niśāmaya ||37||

nāntar bahir yadi harir yeṣāṁ puṁsāṁ ca nārada |

teṣām api tapo vyartham antar-malina-cetasāṁ ||38||

kiṁ taj-jñānena tapasā vratena niyamena ca |

tīrtha-snānena puṇyenāpi abhakta-mūḍha-cetasāṁ ||39||

kṛṣṇa-bhakti-vihīnebhyo dvijebhyaḥ śvapaco mahān |

śūkaro mleccha-nivahaḥ sva-dharmācareṇa ca ||40||

sva-dharma-hīnā viprāś cāpy abhakṣya-bhakṣaṇena ca |

nityaṁ nityaṁ vidharmeṇa patitāḥ śvapacādhamāḥ ||41||

brahmaṇānāṁ sva-dharmaś ca santataṁ kṛṣṇa-sevanam |

nityaṁ te bhuñjate santas tan-naivedyaṁ pādodakam ||42||

na datvā haraye yas tu yadi bhuṅkte dvijādhamaḥ |

annaṁ viṣṭhā-samaṁ mūtra-samaṁ toyaṁ vidur budhāḥ ||43||

bhuṅkte sva-bhakṣyaṁ kolaś ca mlecchaś ca śvapacādhamaḥ |

vipro nityam abhakṣyaṁ ca bhuṅkte ca patitas tataḥ ||44||

ślokam ekaṁ ca vyākhyātaṁ yathā-jñānaṁ ca nārada |

sannibodha parasyārdhaṁ vyākhyānaṁ ca yathocitaṁ ||45||

tapaso virama brahman vyarthaṁ bhakta-tapo dhruvam |

śaṅkaraś ca guruṁ kṛtvā hari-bhaktiṁ labhāciram ||46||

supakvā hari-bhaktiś ca taraṇī bhava-tāraṇe |

gurur eva paraṁ brahma karṇa-dhāra-svarūpakaḥ ||47||

ity evam uktvā tvāṁ devī prajagāma sarasvatī |

vyākhyātas tad-abhiprāyaḥ kiṁ bhūyaḥ kathayāmi te ||48||

brahmāṇaś ca vacaḥ śrutvā jahāsa yogināṁ guruḥ |

sanat-kumāro bhagavān uvāca pitaraṁ śuka ||49||

sanat-kumāra uvāca

pūrva-ślokasya vyākhyānaṁ na buddhaṁ śiśunā mayā |

putraṁ śiṣyam abodhaṁ ca yuktaṁ bodhayitum punaḥ ||50||

ārādhito harir yena tasya vyarthaṁ tapo yadi |

nārādhito hair yena tasya vyartaṁ tapo yadi ||51||

tasyārahitau tau dvau tapasaś ca sthalaṁ kutaḥ |

tapaḥ kurvanti ye tāta tvaṁ māṁ bodhaya bālakam ||52||

putrasya vacanaṁ śrutvā sandigdho jagatāṁ guruḥ |

dadhyau kṛṣṇa-padāmbhojaṁ paraṁ kalpa-taruṁ śuka ||53||

kṣaṇaṁ saṁcitya pādābjaṁ prāpa rāddhāntam īpsitam |

vyākhyāṁ kartuṁ samārebhe vidhātā jagatām api ||54||

**atha naivedya-praśaṁsā**

brahmovāca

dhanyo 'haṁ bhavataḥ putrāt jñānināṁ ca guror guroḥ |

viṣṇu-bhaktāc ca dharmiṣṭhāt sat-putrāc ca pitā sukhī ||55||

dhanyo 'si paṇḍito 'si tvaṁ hari-bhakto 'si putraka |

mamāpi saphalaṁ janma jīvanaṁ ca tvayā budha ||56||

nibodha pūrva-ślokārthaṁ punar vyākhyāṁ karomi ca |

tathāpi cen na santoṣo bhavān vyākhyāṁ kariṣyati ||57||

āśabdaḥ samyag-arthe ca rādhitaḥ prāpta-vācakaḥ |

saṁprāptaś ca harir yena vyarthas tasya tapaḥ-śramaḥ ||58||

yena samyak-prakāreṇa saṁprāpto harir īśvaraḥ |

svapne jñāne ca jñātas teṣāṁ vyarthas tapaḥ-śramaḥ ||59||

śrī-kṛṣṇa-vimukhaṁ mūḍhaṁ dvijam eva narādhamam |

tīrthaṁ dānaṁ tāpaḥ puṇyaṁ vrataṁ naiva punāti tam ||60||

yaś ca mūḍhatamo loke yaś ca bhaktiṁ parāṁ gataḥ |

tāv ubhau sukha-sedhete tapaḥ kurvanti madhyamāḥ ||61||

devān anyāṁś ca bhajate hariṁ jānāti tat-paraḥ |

tapaḥ karoti taṁ prāptum ākāṅkṣan madhyamo janaḥ ||62||

prāktanād anurāgī ca gṛhī saṁsāra-saṁvṛtaḥ |

tapaḥ karoti śrī-kṛṣṇa-pāda-padmārtham īpsitam ||63||

paraṁ śrī-kṛṣṇa-bhajanaṁ dhyānaṁ tan-nāma-kīrtanam |

tat-pādodaka-naivedya-bhakṣaṇaṁ sarva-vāñcchitam ||64||

atīva mūḍho vipraś ca prāktanād guru-doṣataḥ |

tāmaso hi na jānāti śrī-kṛṣṇaṁ tri-guṇāt param ||65||

ajñānād atha vā jñānāt sat-saṅgād eva prāktanāt |

bhuṅkte naivedyaṁ īśasya kṛṣṇasya paramātmanaḥ ||66||

sa ca mukto bhavet putra mucyate sarva-pātakāt |

sa yāti divya-yānena golokaṁ lokam uttamam ||67||

śṛṇu vatsa pravakṣyāmi pūrvākhyānaṁ purātanam |

atīva suśravaṁ cāru madhuraṁ muktidaṁ param ||68||

kānyakubjaḥ sukṣubdhaś ca brāhmaṇo grāma-yājakaḥ |

devalo vṛṣa-vāhaś ca mahā-mūḍhaś ca pātakī ||69||

svapne jñāne na jānāti puṇyaṁ vā kṛṣṇa-pūjanam |

kṛṣṇa-bhakta-sahālāpa-darśana-sparśanaṁ śubhaṁ ||70||

babhūva prāktanāt tasya kṣaṇa-mātraṁ sudurlabham |

tena puṇyena naivedyaṁ lebhe kṛṣṇasya brāhmaṇaḥ ||71||

pituḥ puṇyena putraś ca mārge patitam alpakam |

svayaṁ bhuktāvaśeṣaṁ ca patitaṁ vaiṣṇavāj janāt ||72||

susnigdhākṣata-jīrṇaṁ ca rajasā miśritaṁ param |

gacchatas tatra viprasya patitaṁ bhakṣya-vastu ca ||73||

naivedyopari kṛṣṇasya tvarāyuktasya putraka |

tad-vastu bhuktaṁ vipreṇa kṛṣṇa-naivedya-miśritam ||74||

saputreṇa kṣudhārtena tau yayatur gṛham |

viprocchiṣṭaṁ ca bubhuje tasya patnī pati-vratā ||75||

paramparānusaṁbandhāt pavitrā sā babhūva ha |

jīvan-mukto brāhmaṇaś ca babhūva sa saputrakaḥ ||76||

kālena tena puṇyena vyāghra-bhuktaś ca kānane |

sārdhaṁ ca vyāghra-putrābhyāṁ golokaṁ prayayau dvija |

pati-vratā saha-mṛtā bhartā sārdhaṁ jagāma sā ||77||

iti śrī-nārada-pañca-rātre jñānāmṛta-sāre prathamaika-rātre brahma-sanat-kumāra-saṁvāde naivedya-praśaṁsanaṁ nāma dvitīyo 'dhyāyaḥ

**prathamaika-rātre tṛtīyo 'dhyāyaḥ**

sanat-kumāra uvāca

aho tāta kim āścaryaṁ kṛṣṇasya paramātmanaḥ |

paraṁ naivedya-māhātmyaṁ vistarād vada sāmpratam ||1||

**atha śrī-kṛṣṇa-mahima-varṇanam**

brahmovāca

ekadā brāhmaṇo hṛṣṭaḥ praphulla-vadanekṣaṇaḥ |

putreṇa sārdhaṁ prayayau bāndhavasya gṛhaṁ mudā ||2||

nimantrito vivāhena mahā-saṁbhāra-saṁbhṛtaḥ |

bhuktvā pītvā ca tad-gṛhe sva-gṛhaṁ prayayau mudā ||3||

saputro brāhmaṇo mārge kṣut-pipāsārditaḥ sutaḥ |

dadarśa candra-bhāgāṁ tāṁ nadīm ati-manoharām ||4||

uvāca putraḥ pitraṁ snātvā bhokṣyāmi ceti bhoḥ |

kṣut-pipāsā balavatī vardhate tāta vartmani ||5||

putrasya vacanaṁ śrutvā tam uvāca dvijaḥ svayam |

bhayaṁkaraṁ vanam idaṁ samīpe saritaḥ sutaḥ ||6||

suśīghraṁ gaccha grāmāntaṁ puro ramya-sarovaram |

tatra snātvā ca bhokṣyāvo gaccha vatsa yathāsukham ||7||

tātasya vacanaṁ śrutvā jahāsa ca cukopa ha |

pitaraṁ vaktum ārebhe rakta-paṇgkaja-locanaḥ ||8||

śiśur uvāca

bālo 'haṁ daśa-varṣīyas tvaṁ ca vṛddhaś ca jñānadaḥ |

pitā dadāti putrāya jñānaṁ sarvatra bhū-tale ||9||

aho duratyayaḥ kālo vṛdhho vadati bālavat |

kathaṁ prāktanam ullaṅghya brūhi tāta duratyayam ||10||

prāktanāt sukha-duḥkhaṁ ca rogaṁ śokaṁ bhayaṁ pitaḥ |

sumṛtyur apamṛtyur vā cirāyur alpa-jīvanaḥ ||11||

yatra kāle ca yan-mṛtyur bhavanaṁ śubha-karma ca |

nyūnādhikaṁ kṣaṇaṁ nāsti niṣekaḥ kena vāryate ||12||

yasya haste ca yan-mṛtyur vidhātrā likhitaḥ purā |

na ca taṁ khaṇḍituṁ śaktaḥ svayaṁ viṣṇuś ca śaṅkaraḥ ||13||

tāta vyartham adhītaṁ te durbuddher janma niṣphalam |

subuddheḥ saphalaṁ janma tat-kṣaṇam jīvanaṁ sukham ||14||

yena śuklī-kṛtā haṁsāḥ śukāś ca haritī-kṛtāḥ |

mayūrāś citritā yena sa me rakṣāṁ kariṣyati ||15||

yena kṛṣṇena viśvāni cāsaṁkhyāni kṛtāni ca |

carācaraṁ ca yo rakṣet sa me rakṣāṁ kariṣyati ||16||

ghorāraṇye sukhaṁ śete yo hi kṛṣṇena rakṣitaḥ |

nirbandho 'pi yasya maraṇaṁ tasya mandire ||17||

yaḥ śete nāga-śayyāsu prāktanān maṅgalāhitaḥ |

yo nāga-bhakṣito bhogāt sa bhṛto garuḍāntike ||18||

na samudre ca mriyate nāgni-rāśau viṣānale |

na śastreṇa na cāstreṇāyur-marmāṇi rakṣati ||19||

nāprāpta-kālo mriyate viddhaḥ śara-śatair api |

tṛṇāgreṇāpi saṁspṛṣṭaḥ prāpta-kālo na jīvati ||20||

kaścid garbhe ca mriyate kaścid bhūmiṣṭa-mātrataḥ |

kaścid yauvana-kāle ca kaścid eva hi vārddhake ||21||

kaścid cirāyu rogī cāpy arogī cāpi kaścana |

kaścid dhanī daridraś ca kaścid eva hi karmaṇā ||22||

kaścit kalpānta-jīvī ca cira-jīvī ca kaścana |

prāktanād amaraḥ kaścin niṣeko balavattaraḥ ||23||

kaścid yāti ca rājendro divya-yānena karmaṇā |

kaścit kīṭa-pataṅgeṣu kaścit paśvādi-yoniṣu ||24||

kaścid eva hi sannyāsī kaścic ca nara-ghātakaḥ |

kaścid gajendra-gāmī ca paśu-yāyī ca kaścana ||25||

kaścid sūkṣmāṁśukā-dhārī kaścij jīrṇa-paṭī janaḥ ||26||

kaścin nagno 'apy anāhārī sudhā-bhojī ca ca kaścana |

kaścic ca sundaraḥ śrīmān galat-kuṣṭī ca kaścana ||27||

kaścit kubjaś cāṅga-hīno badhiraḥ kāṇa eva ca |

kaścid dīrgho madhyamaś ca kaścit khañjaś ca vāmanaḥ ||28||

kaścit kṛṣṇaś ca gauraś ca śyāmalaś ca sva-karmaṇā |

kaścid bhaktyā ca prāpnoti kṛṣṇa-dāsyaṁ sudurlabham ||29||

brahmaṇaḥ paramaṁ sthānaṁ janma-mṛtyu-jarā-haram |

kaścit prāpnoti paramaṁ brahma-lokaṁ nirāmayam ||30||

kaścit svargam indra-padaṁ śiva-lokaṁ svakarmaṇā |

kaścit vargam indra-lokaṁ yama-lokaṁ ca kaścana||31||

kaścic ca narake ghore prāpnoti kleśam ulvaṇam |

tādito yama-dūtena kṣudhitas tṛṣitaḥ sadā ||32||

bhuṅkte viṇ-mūtra-kīṭaṁ tan-malaṁ śleṣmaṁ garaṁ vasām |

kṣura-dhāre tapta-taile vahnau śite jale sthale ||33||

prāpnoti dāruṇaṁ duḥkham ākalpaṁ pātakī pitaḥ |

tathā bhogāvaśeṣe ca labdhā janma sva-karmaṇā ||34||

vyādhi-yuktaḥ pramucyeta tayā ced īśvarecchayā |

yad-bhayād vāti vāto 'yaṁ sūryas tapati yad-bhayāt ||35||

varṣatīndro dahaty agnir mṛtyuś carati jantuṣu |

yasyājñayā sṛṣṭi-vidhau mūrmo 'nantaṁ dadhāti ca|| 36||

sa ca sarvaṁ ca brahmāṇḍaṁ līlayā ceśvarecchayā |

yasyājñayā mahā-bhītā sarvādhārā vasundharā ||37||

dharā sā sarvasyādyā ratnavāṁś ca himālayaḥ |

svayaṁ vidhātā bhagavān dhyāyate yam ahar-niśam ||38||

yaṁ dhyāyate ca bhajate svayaṁ mṛtuñjayaḥ śivaḥ |

sahasra-vaktro 'yaṁ stauti dhyāyate bhajate sadā ||39||

svayṁ sarasvatī stauti yam īśvaram abhīpsitam |

sevate pāda-padmaṁ ca svayaṁ padmālayā pitaḥ ||40||

māyā bhītā ca yaṁ stauti durgā durgati-nāśinī |

stuvanti vedāḥ satataṁ sāvitrī veda-mātṛkā ||41||

siddhendrāś ca munīndrāś ca yogīndrāḥ sanakādayaḥ |

rājendrāś cāsurendrāś ca surendrā manavas tathā ||42||

dhyāyante ca bhajante ca bhaktāḥ santo hi santatam |

kecid vidanti yaṁ brahmāṁ bhagavantaṁ sanātanam ||43||

kecit pradhānaṁ sarvādyaṁ kecic ca jyotir īśvaram |

kecic ca sarva-rūpaṁ ca sarva-kāraṇa-kāraṇam ||44||

kecit svecchābhayaṁ rūpaṁ bhaktānugraha-vigraham |

kecit suruciraṁ śyāma-sundaraṁ manoharam ||45||

sānandaṁ paramānandaṁ govindaṁ nanda-nandanam |

bhaja tāta paraṁ brahma smara śaśvat sureśvaram ||46||

ity evam uktvā pitaraṁ candra-bhāgā-nadī-jale |

snātvā papau jalaṁ svacchaṁ bubhuje miṣṭa-modakam ||47||

pitā tad-vacanaṁ śrutvā sānandāśru mumoca saḥ |

cucumba gaṇḍaṁ putrasya samāśleṣaṇa-pūrvakam ||48||

pitā snātvā samārebhe sandhyāṁ kartuṁ ca pūjanam |

susnātaṁ pitaraṁ dṛṣṭvā putraḥ sa prayayau vanam ||49||

patraṁ bhojana-pātrārtham arhatuṁ cañcalaḥ śiśuḥ |

cakāra cayanaṁ tūrṇaṁ praśastaṁ patra-pañcakam ||50||

sundaraṁ kusumaṁ vanyaṁ pūjanārthaṁ pitus tathā |

dadarśa purato bālaḥ supakvaṁ vadarī-phalam ||51||

cakāra cayanaṁ tāni phalāni śobhanāni ca |

dhātrī-phalaṁ supakvaṁ ca pakvam āmrātakaṁ tathā ||52||

supakvaṁ ca kadambaṁ ca cakāra cayanaṁ punaḥ |

supakvaṁ sundaraṁ ramyaṁ dāḍimaṁ śrī-phalaṁ tathā ||53||

ramyaṁ jambu-phalaṁ caiva kharjūraṁ sumanoharam |

karañjakaṁ ca jāmbīraṁ sundaraṁ cikuraṁ tathā ||54||

tat sarvaṁ cayanaṁ kṛtvā dadarśa purataḥ saraḥ |

sunirmalaṁ jalaṁ svacchaṁ śveta-padmaṁ manoharam ||55||

ruciraṁ rakta-kahlāraṁ prasphuṭaṁ ca jalāntike |

vihāya tāni sarvāṇi saraḥ-śirasi susthale ||56||

papau saraḥ-svaccha-toyaṁ jahāra padmam ulvaṇam |

kiṁcit surakta-kahlāraṁ pakvaṁ padma-phalaṁ tathā ||57||

sarvam āharaṇaṁ kṛtvā pitaraṁ gantum udyataḥ |

praphulla-vadanaḥ śrīmān sasmito dvija-bālakaḥ ||58||

praphulla-campaka-taruṁ dadarśa purataḥ śiśuḥ |

mallikā-mālatī-kundayūthikā-mādhavī-latāḥ ||59||

cakāra cayanaṁ sphītaḥ puṣpāṇi sundarāṇi ca |

puṣpeṇa phala-patreṇa tasya bhāro babhūva ha ||60||

bālo voḍhum aśakyantaś ca yayau gamana-mantharaḥ |

na phalaṁ bubhuje so 'pi dharmādharma-bhayena ca ||61||

puro dadarśa sa śiśur ghoraṁ vyāghrālayaṁ bhiyā |

tāta tāteti śabdaṁ ca cakāra ha punaḥ punaḥ ||62||

na dadarśa ca tātaṁ ca śārdulaṁ ca dadarśa saḥ |

bhiyā sasmāra govinda-pādāravaindam īpsitam ||63||

hariṁ nara-hariṁ rāmaṁ kṛṣṇaṁ viṣṇuṁ ca mādhvam |

dāmodaraṁ hṛṣīkeśaṁ mukundaṁ madhu-sūdanam ||64||

etāni daśa nāmāni japan vipra-śiśur bhiyā |

prayayau purataḥ śīghraṁ punar eva sarovaram ||65||

saraso nirmale tīre puṣpāṇi ca phalāni ca |

dadau bhaktyā bhagavate kṛṣṇāya paramātmane ||66||

śrī-kṛṣṇa-pūjāṁ kurvantaṁ dhyānamānāṁ padāmbujam |

nikaṭaṁ na yayau vyāghro dṛṣṭvā bālaṁ ca dūrataḥ ||67||

vyāghraṁ dadarśa bālaś ca prakaṭāsyaṁ bhayānakam |

vikṛtākāra-daśanaṁ vikaṭākṣaṁ mahodaram ||68||

dṛṣṭvā ca durato vyāghram uvāsa sarasas taṭe |

dadhyau kṛṣṇa-padāmbhojaṁ janma-mṛtyu-jarā-haram ||69||

mūlādhāraṁ svādhiṣṭhānaṁ maṇipūram anāhatam |

viśuddhaṁ ca tathājñākhyaṁ ṣaṭ-cakraṁ ca vibhāvya ca ||70||

kuṇḍalinyā sva-śaktyā ca sahitaṁ parameśvaram |

sahasra-dala-padma-sthaṁ hṛdaye svātmanaḥ prabhum ||71||

dadarśa dvibhujaṁ kṛṣṇaṁ pīta-kauśeya-vāsasam |

sasmitaṁ sundaraṁ śuddhaṁ navīna-jalada-prabham ||72||

koṭi-kandarpa-saundarya-līlā-dhāma-manoharam |

koṭi-pārvaṇa-pūrṇendu-prabhā-juṣṭaṁ ca sundaram ||73||

sukha-dṛśyaṁ surūpaṁ ca bhaktānugraha-kārakam |

candanokṣita-sarvāṅgaṁ ratna-bhūṣaṇa-bhūṣitam ||74||

praphulla-padma-nayanaṁ rādhā-vakṣaḥ-sthala-sthitam |

mālatī-mālya-sambaddha-cūḍā-cāru-suśobhanam ||75||

dhṛta-ratnaṁ ratna-padmaṁ dakṣiṇena kareṇa ca |

vāmena maṇi-nirmāṇa-dīpta-darpaṇam ujjvalam ||76||

ratna-kuṇḍāla-yugmena gaṇḍa-sthala-virājitam |

kausthubhena maṇīndreṇa cāru-vakṣaḥ-sthalojjvalam ||77|

muktārāji-vinindaika-danta-rāji-virājitam |

ājānu-mālatī-mālā-vana-mālā-vibhūṣitam ||78||

vedānana-sarasvatyā stutaṁ brahmeśa-vanditam |

padmāpadmālayā-māyā-saṁsevita-padāmbujam ||79||

pari-pūrṇatamam brahma paramātmānam īśvaram |

nirliptaṁ sākṣi-bhūtaṁ ca bhagavantaṁ sanātanam ||80||

sarveśāṁ sarva-rūpaṁ ca sarva-kāraṇa-kāraṇam |

puruṣaṁ paramātmaikaṁ pareśaṁ prakṛteḥ paraṁ ||81||

evaṁ bhūtaṁ vibhuṁ dṛṣṭvā manasā praṇanāma tam |

tuṣṭāva parayā bhaktyā tam īśaṁ sampuṭāñjaliḥ ||82||

śrī-subhadra uvāca

he nātha darśnaṁ dehi māṁ bhaktaṁ śaraṇāgatam |

śrīda śrīśa śrī-nivāsa śrī-nidhe śrī-niketana ||83||

śriyā sevita-pādābja śrī-samutpatti-kāraṇa |

vedānirvacaniyeśa nirīha nirguṇādhipa ||84||

sarvādya sarva-nilaya sarva-bīja sanātana |

śānta sarasvatī-kānta nitānta sarva-karmasu ||85||

sarvādhāra nirādhāra kāma-pūra parāt para |

duṣpārāsāra-saṁsāra-karṇa-dhāra namo 'stu te ||86||

ity evam uktvā sa śiśu ruroda ca punaḥ punaḥ |

dhyāyena tat-padāmbhojaṁ śaraṇaṁ ca cakāra saḥ ||87||

iti viprakṛtaṁ stotraṁ tri-sandhyaṁ yaḥ paṭhen naraḥ |

mucyate sarva-pāpebhyo viṣṇu-lokaṁ sa gacchati ||88||

iti śrī-nārada-pañca-rātre jñānāmṛta-sāre prathamaika-rātre brahma-sanat-kumāra-saṁvāde śrī-kṛṣṇa-mahimopālambhanaṁ nāma tṛtīyo 'dhyāyaḥ

**prathamaika-rātre caturtho 'dhyāyaḥ**

brahmovāca

brāhmaṇasya stavaṁ śrutvā parituṣṭo janārdanaḥ |

kṛpāṁ cakāra bhagavān bhakteśo bhakta-vatsalaḥ ||1||

etasminn antare tatra bhagavān nanda-nandanaḥ |

nārāyaṇarṣiḥ kṛpayā cājagāma sarovaram ||2||

dadarśa brāhmaṇa-vaṭuṁ tam eva muni-puṅgavam |

tejasā sukha-dṛśyena sundaraṁ sumanoharam ||3||

pīta-vastra-parīdhānaṁ navīna-jalada-prabham |

candanokṣita-sarvāṅgaṁ vana-mālā-vibhūṣitam ||4||

prasanna-vadanaṁ śuddhaṁ sasmitaṁ sarva-pūjitam |

vibhāntaṁ ca japantaṁ śuddha-sphaṭika-mālayā ||5||

dṛṣṭvā nanāma sahasā śirasā vipra-puṅgavaḥ |

śubhāśiṣaṁ dadau tasmai datvā śirasi hastakam ||6||

tam uvāca muni-śreṣṭhaḥ kṛpayā dīna-vatsalaḥ |

hitaṁ tathyaṁ nīti-sāraṁ pariṇāma-sukhāvaham ||7||

śrī-nārāyaṇarṣir uvāca

aye vipra mahā-bhāga saphalaṁ jīvanaṁ tava |

yasmin kule ca jāto 'si tad-dhanyaṁ supraśaṁsitam ||8||

bhaja tvaṁ paramānandaṁ sānandaṁ nanda-nandanam |

dhruvaṁ yāsyasi golokaṁ paramānandam īpsitam ||9||

tat kulaṁ pāvanaṁ dhanyaṁ yaśasyaṁ ca nirāpadam |

yasmin svayaṁ bhavān jātaḥ puṇyaḥ kṛṣṇa-parāyaṇaḥ ||10||

naivedyaṁ patitaṁ mārge jīrnaṁ śvāpada-bhakṣitam |

bhuktvā tavaiṣā buddhiś ca kṛṣṇa-bhaktir babhūva ca ||11||

kṛṣṇa-naivedya-māhātmyaṁ ko vatsa kathituṁ kṣamaḥ |

yad vaktuṁ na hi śaktāś ca vedāś catvāra eva ca ||12||

varaṁ vṛṇuṣva bhadraṁ te subhadra dvija-puṅgava |

sarvaṁ dātum ahaṁ śakto yat te manasi vāñcchitam ||13||

nārāyaṇa-vacaḥ śrutvā tam uvāca śiṣuḥ svayam |

punaḥ kampita-sarvāṅgaḥ sāśru-netraḥ puṭāñjaliḥ ||14||

subhadra uvāca

dehi me kṛṣṇa-pādābje dṛḍhaṁ bhaktiṁ sudurlabham |

tad-dāsyaṁ tat-pade vāsaṁ jarā-mṛtyu-haraṁ param ||15||

anyaṁ varaṁ na gṛhṇāmi na me kiṁcit prayojanam |

nāhaṁ varārthī kāmī ca rāgī vetana-bhug yathā ||16||

nārāyaṇarṣir uvāca

śrī-kṛṣṇo yasya bhaktiś ca tasyātra kiṁ sudurlabham |

aṇimādika-dva-triṁśat-siddhiḥ kara-tale parā ||17||

nirvikalpo dadāty asya naiva gṛhṇāti vaiṣṇavaḥ |

animittāṁ harer bhaktiṁ bhaktā vāñcchanti santatam ||18||

gṛhāṇa mantraṁ kṛṣṇasya paraṁ kalpa-taruṁ varam |

bhaktidaṁ dāsyadaṁ śuddhaṁ karma-mūla-nikṛntanam ||19||

lakṣmīr māyā-kāma-bījaṁ ṅe 'ntaṁ kṛṣṇa-padaṁ tathā |

vahni-jāyānta-mantraṁ ca mantra-rājaṁ manoharam ||20||

ity evam uktvā tat-karṇe kathayām āsa dakṣiṇe |

vāra-trayaṁ muni-śreṣṭhaḥ śuddha-bhāvena putraka ||21||

yena stotreṇa tuṣṭāva subhadraḥ parameśvaram |

ājñāṁ cakāra sa ṛṣis tad eva paṭhituṁ mudā ||22||

kavacaṁ ca dadau tasmai jagan-maṅgala-maṅgalam |

dhyānaṁ ca sāma-vedoktaṁ sarva-pūjā-vidhi-kramam ||23||

harer dāsyaṁ ca tad-bhaktir goloka-vāsam īpsitam |

janma-dvayāntare caiva karma-bhoga-kṣaye sati ||24||

subhadra uvāca

satyaṁ kuru mahā-bhāga varaṁ me yadi dāsyasi |

varaṁ vṛṇomi tat paścāt yan me manasi vāñcchitam ||25||

nārāyaṇarṣir uvāca

oṁ satyaṁ vatsa dāsyāmi varaṁ vṛṇu yathepsitam |

mamāśakyaṁ nāsti kiṁcit dātāhaṁ sarva-sampadām ||26||

subhadra uvāca

kaṇṭhe te kiṁ ca kavacaṁ kasya vā sarva-pūjitam |

amūlya-ratna-guṭikā-yuktaṁ ca sumanoharam ||27||

kavacaṁ dehi me deva sva-satya-rakṣaṇaṁ kuru |

viprasya vacanaṁ śrutvā śuṣka-kaṇṭhauṣṭhātālukaḥ ||28||

vaktuṁ na śaktas tad vākyaṁ dadhyau kṛṣṇa-padāmbujam |

pradadau guṭikāṁ tasmai novāca kavacaṁ muniḥ ||29||

tam uvāca maharṣiś ca vituṣṭaś conmanāḥ suta |

vatsa krodho hi devasya varaṁ tulyaṁ ca vāñcchitam ||30||

nārāyaṇarṣir uvāca

triṁṣat-sahasra-varṣaṁ ca bhuṅkṣva rājyaṁ sudurlabham |

labhasva durlabhāṁ lakṣmīṁ māyayā mohito bhava ||31||

mad-iṣṭa-deva-kavacaṁ gṛhītaṁ yena hetunā |

sapta-kalpānta-jīvasya paratra ca bhaviṣyati ||32||

sucireṇaiva kālena golokaṁ ca prāyasyasi |

pare mṛkaṇḍu-putras tvaṁ mārkaṇḍeyo bhaviṣyasi ||33||

mayā dattaṁ ca kavacaṁ tvāṁ ca rakṣati putraka |

tava kaṇṭhe sthitiś cāśya prati janmani janmani ||34||

punaś ca guṭikā-yuktaṁ kṛtvā ca kavacaṁ muniḥ |

gale dadhāra bhaktyā ca tad-bhakto dharma-nandanaḥ ||35||

varaṁ datvā ca sa munir yayau gehaṁ sa unmanāḥ |

viprāya kavacaṁ datvā naṣṭa-vatsā gaur yathā ||36||

bhrātrā nareṇa pitrā ca dharmeṇa ca mahātmanā |

mātrā mūrtyā ca patnyā ca śāntyā ca bhartsito muniḥ ||37||

vipraḥ samprāpya kavacaṁ mantraṁ kalpa-taruṁ param |

sarovarāt samutthāya prajvalan brahma-tejasā ||38||

kṣaṇaṁ tasthau saras-tīre vaṭa-mūle manohare |

jajāpa paramaṁ mantraṁ sampūjya jagad-īśvaram ||39||

atha tat-tāta-vipro hi samanviṣya sutaṁ ciram |

gatvā ca sva-gṛhaṁ duḥkhī śokārtaḥ sa ruroda ca ||40||

samudyatā tanuṁ tyaktuṁ tan-mātā putra-vārtayā |

na tatyāja tanuṁ vipro dṛṣṭvā susvapnam uttamam ||41||

vipro viprā gṛhaṁ tyaktvā putrānveṣaṇa-pūrvakam |

prayayau kānanaṁ ghoraṁ sarvaiś ca bāndhavaiḥ sahaḥ ||42||

sarvaṁ vanaṁ samanviṣya prayayus te sarovaram |

dadṛśus te śiśuṁ gṛhyaṁ sūryābhaṁ vaṭa-mūlake ||43||

cucumba gaṇḍaṁ putrasya vipro viprā ca sāradam |

āśiśleṣa krameṇaiva mātā tātaḥ punaḥ punaḥ ||44||

putraś ca sarva-vṛttāntaṁ kathayām āsa sādaram |

śrutvā putrasya vipraś ca viprā bāndhavas tathā || 45||

yayuḥ sarve sva-deśaṁ ca paramāhlāda-mānasāḥ |

candra-bhāgāṁ samuttīrya viveśa nagaraṁ param ||46||

nagara-stho nṛpendraś ca dṛṣṭvā tejasvinaṁ śiśum |

dadau tasmai sva-kanyāṁ ca ratnālaṅkāra-bhūṣitam ||47||

yuvatīṁ sundarīṁ śyāmāṁ tapta-kañcana-saṁnibhām |

pati-vratāṁ mahā-bhāgāṁ sundarīṁ kamalākalāṁ ||48||

gajendrāṇāṁ sahasraṁ ca pradadau yautukaṁ mudā |

aśvānāṁ daśa-lakṣaṁ ca ratnānāṁ ca sahasrakam ||49||

dāsīnāṁ niṣka-kaṇṭhīnāṁ saundarīṇāṁ sahasrakam |

vastra-ratna-sahasraṁ ca bahu-mūlyaṁ sudurlabham ||50||

dāsānāṁ ca sahasraṁ ca padātīnāṁ tri-lakṣakam |

daśa-lakṣaṁ suvarṇaṁ ca ratna-mālāṁ sudurlabhām ||51||

datvā tasmai ca kanyāṁ ca ruroda ca sabhāryakaḥ |

rājā ca kanyayā sārdhaṁ prayayau vipra-mandiram ||52||

gatvā cāpi kiyad dūraṁ dadarśa nagaraṁ nṛpaḥ |

atīva sundaraṁ ramyaṁ vijitya cāmarāvatīm ||53||

śuddha-sphaṭika-saṁkāśaṁ ratna-sāra-vinirmitam |

tri-koṭi-caṭṭālikā-gehaṁ nava-koṭi-sumandiram ||54||

sapta-prākāra-yuktaṁ ca parikhā-traya-samyuktam |

durlaṅghyam ati-durgamyaṁ ripūṇām api putraka ||55||

śiśoś ca svāśramaṁ ramyaṁ sad-ratna-sāra-nirmitam |

sphurat vajra-kapāṭaṁ ca ratnendra-kalaśānvitam ||56||

sad-ratna-darpaṇāir dīpaṁ ratna-kumbhair virājitam |

prāṅgaṇaṁ ratna-sārāḍhyaṁ ratna-sopāna-śobhitam ||57||

manoharaṁ rāja-mārgaṁ sindūrādi-pariṣkṛtam |

prākāraṁ maṇi-bhūṣāḍhyam uccair ākāśa-sparśi ca ||58||

jagāma vismayaṁ rājā dṛṣṭvā nagaram uttamam |

pitrā mātrā saha śiśur vismayaṁ ca yayau mudā ||59||

gajendrāṇāṁ tri-lakṣaṁ ca śvānāṁ śata-lakṣakam |

catur-guṇaṁ padātīnām āyayus te 'py anuvrajam ||60||

vāraṇendraṁ puras kṛtya veśyāṁ ca nartakaṁ tathā |

dvijāṁś ca pūrṇa-kumbhāṁś ca pati-putravatīṁ satīṁ ||61||

mahā-pātraḥ śiśuṁ dṛṣṭvā gajendropari-saṁsthitam |

mūrdhnā nanāma vegenāpy avaruhya gajād api ||62||

śiśuṁ praveśayāṁ āsa ratna-nirmāṇa-mandiram |

ratna-siṁhāsanaṁ tasmai pradadau sādaraṁ mudā ||63||

kanyā-dātre ca pitre ca mātre ca sādaraṁ mudā |

ratna-siṁḥāsanaṁ ramyaṁ pradadau pātra eva ca ||64||

śiśum siṣeva pātraś ca svayaṁ ca śveta-cāmaraiḥ |

dadhāra ratna-chatraṁ ca hīrāhāra-pariṣkṛtam ||65||

uvāsa sa sa-bhāryāṁ ca sudharmyāṁ mahendravat |

śvasuraś ca yayau gehaṁ śiśunā ca puraskṛtaḥ ||66||

triṁśat-sahasra-varṣaṁ ca rājā rājyaṁ cakāra saḥ |

kālāntare tat-pitā ca vane vyāghreṇa bhakṣitaḥ ||67||

pati-vratā mahā-bhāgā mātā saha-mṛtā suta |

ratna-yānena ramyeṇa sa-strīkaḥ kṛṣṇa-mandiram ||68||

prayayau sādaraṁ vipraḥ kṛṣṇa-naivedya-bhakṣaṇāt |

tad-asthi bhuktvā vyāghraś ca pūtaḥ sadyaś ca sāṁpratam ||69||

tābhyāṁ sārdhaṁ ca prayayau golokaṁ sumanoharam |

śiśur dehaṁ parityajya himādrau svar-ṇadī-taṭe ||70||

datvā putrāya rājyaṁ ca svargād api sudurlabham |

mṛkaṇḍu-patnī-garbhe ca lebhe janma sva-karmaṇā ||71||

mārkaṇḍeyo muni-śreṣṭho babhūva para-janmani |

sapta-kalpānta-jīvī ca nārāyaṇa-vareṇa saḥ ||72||

babhūva sāṁprataṁ vipraḥ kṛṣṇa-naivedya-bhakṣaṇāt |

śva-bhakṣitaṁ ca naivedyaṁ bhuktvā ced īdṛśī gatiḥ |

akāmataś cāpy ajñāto jīrṇa-mārga-sthitaṁ suta ||73||

yo bhakṣet kāmato jñāto nityaṁ naivedyam īpsitam |

na jānanti gatis tasya vedāś catvāra eva ca ||74||

iti te kathitaṁ brahmann itihāsaṁ purātanam |

āścaryaṁ madhuraṁ ramyaṁ kiṁ bhūyaḥ śrotum icchasi ||75||

śrī-nārada uvāca

śrutaṁ naivedya-māhātmyam atīva sumanoharam |

īśvarasyāpi he tāta kṛṣṇasya paramātmanaḥ ||76||

adhunā śrotum icchāmi svātma-sandeha-bhañjanam |

nārāyaṇarṣer kaṇṭhe ca kavacaṁ tasya tad vada ||77||

**atha kavaca-praśnaḥ**

sanat-kumāra uvāca

mamāpy astīti sandeho vacane prapitāmaha |

kasya tat kavacaṁ brahmann idaṁ vaktuṁ tvam arhasi ||78||

sa pitā sa guruḥ svacchaḥ karoti bhrama-bhañjanam |

śīghraṁ brūhi mahā-bhāga nāradaṁ māṁ suta-priya ||79||

putrayoś ca vacaḥ śrutvā śuṣka-kaṇṭhauṣṭhatālukaḥ |

uvāca vacanaṁ brahmā smaran kṛṣṇa-padāmbujam ||80||

brahmovāca

nārāyaṇena muninā jagan-maṅgala-maṅgalam |

viprāya kavacaṁ dattam dhyānaṁ ca parmātmanaḥ ||81||

tad bravīmi mahā-bhāga tvām eva nāradaṁ prati |

kaṇṭha-sthaṁ kavacaṁ vaktuṁ naiva śaknomi sāṁpratam ||82||

mat-kaṇṭhe kavacaṁ yasya gopanīyaṁ sudurlabham |

nārāyaṇarṣi-kaṇṭhe ca tad eva paramādbhutam ||83||

tad eva dharma-kaṇṭhe ca narasya ca mahātmanaḥ |

agastyasya ca kaṇṭhe ca lomaśasya mahā-muneḥ ||84||

tulasyāś cāpi saṁjñāyāḥ sāvitryāś cāpi putraka |

anyeṣāṁ ca bhāgyavatāṁ bhārate ca sudurlabhe ||85||

nārada uvāca

paścāt śroṣyāmi kavacaṁ jagan-maṅgala-maṅgalam |

dhyānaṁ pūjāṁ vidhānaṁ ca kṛṣṇasya paramātmanaḥ ||86||

ādau kathaya bhadraṁ te paraṁ parama-bhadrakam |

subhadra-prāptaṁ kavacaṁ māhātmyaṁ yasya durlabham ||87||

brahmovāca

subhadra-prāptaṁ kavacaṁ paścāt śroṣyasi putraka |

śaṅkarasya mukhād vipra sva-guror jñāninas tathā ||88||

iti śrī-nārada-pañca-rātre jñānāmṛta-sāre brahmā-nārada-saṁvāde

prathamaika-rātre kavaca-praśno nāma caturtho 'dhyāyaḥ

**prathamaika-rātre pañcamo 'dhyāyaḥ**

śrī-sanat-kumāra uvāca

tavecchā yatra kavace dhyāne tad vada sāmpratam |

yac chṛṇomi śubhaṁ tac ca kena śreyasi tṛpyate ||1||

bramovāca

dhyānaṁ sāma-vedoktaṁ dattam nārāyaṇena vai |

kavacaṁ ca subhadrāya dharmiṣṭhāya mahātmane ||2||

navīna-jalada-śyāmaṁ pīta-kauśeya-vāsasam |

candanokṣita-sarvāṅgaṁ sasmitaṁ śyāmasundaram ||3||

mālatī-mālya-bhūṣāḍhyaṁ ratna-bhūṣaṇa-bhūṣitam |

munīndreśa-susiddheśa-brahmeśa-śeṣa-vanditam ||4||

sarva-svarūpaṁ sarveśaṁ sarva-bījaṁ sanātanam |

sarvādyaṁ sarva-jñaṁ puruṣaṁ prakṛteḥ param ||5||

nirguṇaṁ ca nirīhaṁ ca nirliptam īsvaraṁ bhaje |

dhyātvā mūlena tasmai ca dadyāt pādyādikaṁ mudā ||6||

tataḥ stotraṁ ca kavacaṁ bhaktyā ca prapaṭhen naraḥ |

japtvā ca mantraṁ bhaktyā daṇḍavat praṇamed bhuvi |

iti te kathitaṁ vatsa kiṁ bhūyaḥ śrotum icchasi ||7||

śrī-sanatkumāra uvāca

brūhi me kavacaṁ brahman jagan-maṅgala-maṅgalam |

pūjyaṁ puṇya-svarūpaṁ ca kṛṣṇasya paramātmanaḥ ||8||

**atha jagan-maṅgala-maṅgala-kavacam**

brahmovāca

śṛṇu vakṣyāmi viprendra kavacaṁ paramādbhutaṁ |

śrī-kṛṣṇenaiva kathitaṁ mahyaṁ ca kṛpayā parā ||9||

mayā dattaṁ ca dharmāya tena nārāyaṇarṣaye |

ṛṣiṇā tena tad dattaṁ subhadrāya mahātmane ||10||

ati-guhyatamaṁ śuddhaṁ paraṁ snehād vadāmy aham |

yad dhṛtvā paṭhanāt siddhāḥ siddhāni prāpnuvanti ca ||11||

evam indrādayaḥ sarve sarvaiśvaryam āpnuyuḥ |

ṛṣiś chandaś ca sāvitrī devo nārāyaṇaḥ svayam ||12||

dharmārtha-kāma-mokṣeṣu viniyogaḥ prakīrtitaḥ |

rādheśo me śiraḥ pātu kaṇṭhaṁ radheśvaraḥ ||13||

gopīśaś cakṣuṣī pātu tālu ca bhagavān svayam |

gaṇḍa-yugmaṁ ca govindaḥ karṇa-yugmaṁ ca keśavaḥ ||14||

galaṁ gadādharaḥ pātu skandhaṁ kṛṣṇaḥ svayaṁ prabhuḥ |

vakṣa-sthalaṁ vāsudevaś codaraṁ cāpi so 'cyutaḥ ||15||

nabhiṁ pātu padma-nābhaḥ kaṅkālaṁ kaṁsa-sūdanaḥ |

puruṣottamaḥ pātu pṛṣṭhaṁ nityānando nitambakam |16||

puṇḍarīkaḥ pāda-yugmaṁ hasta-yugmaṁ hariḥ svayam |

nāsāṁ ca nakharaṁ pātu narasiṁhaḥ svayaṁ prabhuḥ ||17||

sarveśvaraś ca sarvāṅgaṁ santataṁ madhu-sūdanaḥ |

prācyāṁ pātu ca rāmaś ca vahnau ca vaṁśī-dharaḥ svayam ||18||

pātu dāmodaro dakṣe nairṛte ca narottmaḥ |

paścime puṇḍarīkākṣo vāyavyāṁ vāmanaḥ svayam ||19||

anantaś cottare pātu aiśānyām īśvaraḥ svayam |

jale sthale cāntarīkṣe svapne jāgaraṇe tathā ||20||

pātu vṛndāvaneśaś ca māṁ bhaktaṁ śaraṇāgatam |

iti te kathitaṁ vatsa kavacaṁ paramādbhutam ||21||

sukhadaṁ mokṣadaṁ sāraṁ sarva-siddhi-pradaṁ satām |

idaṁ kavacam iṣṭaṁ ca pūjā-kāle ca yaḥ paṭhet ||22||

hari-dāsyam avāpnoti goloke vāsam uttamam |

ihaiva hari-bhaktiṁ ca jīvan-mukto bhaven naraḥ ||23||

nārada uvāca

nārāyaṇarṣiṇā dattaṁ kavacaṁ yat sudurlabham |

subhadrāya brāhmaṇāya tan me vaktum ihārhasi ||24||

brahmovāca

mad-iṣṭa-devyāḥ kavacaṁ kathaṁ tat kathayāmi te |

mat-kaṇṭhe paśya kavacaṁ sad-ratna-guṭikānvitam ||25||

nārāyaṇarṣiṇā dattaṁ kavacaṁ guṭikānvitam |

tathāpīdaṁ na kathitaṁ niṣiddhaṁ hariṇā smṛtam ||26||

tasyarṣeś ceṣṭa-devyāś ca noktaṁ tenedam īpsitam |

mahyaṁ na dattā guṭikā bāndhavair bhartsitena ca ||27||

ātmanaḥ kavacaṁ mantraṁ svayaṁ dātuṁ na cārhati |

prāṇā naṣṭāś ca dānena ceti veda-vido viduḥ ||28||

śaṅkaraṁ gaccha bhagavan janmāntara-guruṁ tava |

sa eva tubhyaṁ kavacaṁ dāsyasy eva na saṁśayaḥ ||29||

tvat-prāktanena viprendra sat-vareṇa śubhena ca |

dhruvaṁ prāpsyasi tvaṁ vatsa kavacaṁ tat sudurlabham ||30||

kumāra gaccha vaikuṇṭhaṁ sva-guruṁ paśya sat-varam |

nārāyaṇaś ca kavacaṁ tubhyaṁ dāsyasi niścitam ||31||

sanat-kumāro bhagavān gatvā vaikuṇṭham īpsitam |

saṁprāpya kavacaṁ vatsa kavacaṁ tat sudurlabham ||32||

ājñayā brahmaṇaś cāpi nārado gantum udyataḥ |

brahmā yayau brahma-lokaṁ janma-mṛtyu-jarāpaham ||33||

iti śrī-nārada-pañca-rātre jñānāmṛta-sāre prathamaika-rātre pañcamo 'dhyāyaḥ

**prathamaika-rātre ṣaṣṭho 'dhyāyaḥ**

śrī-śuka uvāca

sanat-kumāro vaikuṇṭhaṁ brahma-lokaṁ ca brahmaṇi ?what?|

gate brahman kiṁ cakāra bhagavān nārado muniḥ ||1||

vyāso uvāca

munis tayoś ca gatayoḥ sa ruroda sarit-taṭe |

itas tataś ca babhrāma mad-viyoga-śucāspada ||2||

sva-mānase samālokya muni-śreṣṭhaḥ sa unmanāḥ |

dhyāyamāno hari-padaṁ śivaṁ draṣṭuṁ samutsukaḥ ||3||

praṇamya pitaraṁ bhaktyā kumāraṁ bhrātaraṁ tathā |

jagāma tapasa-sthānāt kailāsābhimukhe muniḥ ||4||

snātvā ca kṛta-mālāyāṁ saṁpūjya parameśvaram |

bhuktvā phalaṁ jalaṁ pītvā prayayau gandha-mādanam ||5||

dadarśa brāhmaṇaṁ tatra vaṭa-mūle manohare |

kaṭamastam dhyāyamānaṁ śrī-kṛṣṇa-caraṇāmbujam ||6||

dīrgaṁ nagnaṁ gaurāṅgaṁ dīrgha-lomabhir āvṛtam |

nimīlitākṣaṁ sānandaṁ sānandāśru-samanvitam ||7||

pādme padmeśa-śeṣādi-sura-pūjita-vandite |

śrī-pāda-padme śobhāḍhye śaśvat-saṁnyasta-mānasam ||8||

bāhya-jñāna-parityaktaṁ yoga-jñāna-viśāradam |

śivasya śiṣyaṁ sad-bhaktaṁ yogīndrāṇāṁ guror guroḥ ||9||

hṛt-padme padma-nābhaṁ ca paramātmānam īśvaram |

pradīpa-kalikākāraṁ brahma-jyotiḥ-sanātanam ||10||

sākṣi-svarūpaṁ paramaṁ bhagavantam adhokṣajam |

paśyantaṁ sasmitaṁ kṛṣṇaṁ pulakāṅkita-vigraham ||11||

sad-bhāvodrikta-cittaṁ ca sad-bhāvaṁ puruṣottame |

dṛṣṭvā maharṣi-pravaraṁ devarṣi-vismayam yayau ||12||

itas tataś ca babhrāma dadarśa svāśramaṁ muneḥ |

atīva surahaḥ-sthānaṁ ramyaṁ ramyaṁ navaṁ navam ||13||

susnigdhaṁ sundaraṁ śuddhaṁ paraṁ svacchaṁ sarovaram |

śveta-raktotpala-dalaiḥ kamalaiḥ kamanīyakam ||14||

guñjadindinda-varair ?what? makarandodarais tathā |

vyākulaiḥ saṁkulaiḥ śaśvad-rājitaiś ca virājitam ||15||

vanyair vṛkṣair bahu-vidhaiḥ phala-śākhā-suśobhitaiḥ |

karañjakaiś ca karajair bimbaiḥ śākhoṭikais tathā ||16||

tintiḍībhiḥ kapitthaiś ca vaṭa-śiṁśapā-candanaiḥ |

mandāraiḥ sindhu-vāraiś ca tāḍi-patraiḥ suśobhanaiḥ ||17||

guvākair nāriketaiś ca kharjuraiḥ panasais tathā |

tālaiḥ śālaiḥ piyālaiś ca hintālair vakulair api ||18||

āmrair āmrātakaiś caiva jambīrair dāḍimais tathā |

śrī-phalair vadarībhiś ca jambubhir nāgaraṅgakaiḥ ||19||

supakva-phala-śobhāḍyaiḥ susnigdhaiḥ sumanoharaiḥ |

taruṇais taru-rājais ca nānā-jātibhir īpsitam ||20||

mallikā-mālatī-kunda-ketakī-kusumaiḥ śubhaiḥ |

mādhavīnāṁ latā-jālaiś carcitaṁ cāru-campakaiḥ ||21||

kadambānāṁ kadambaiś ca svacchaiḥ śvetaiś ca puṣpitaiḥ |

nāgeśvarāṇāṁ vṛndaiś ca dīptaṁ mandārakair varaiḥ ||22||

haṁsa-kāraṇḍa-vakulaiḥ puṁs-kokila-kulais tathā |

santataṁ kūjitaṁ śuddhaṁ suvyaktaṁ sumanoharam ||23||

śārdūlaiḥ śarabhaiḥ siṁhair gaṇḍakair mahiṣaiḥ param |

manoharaiḥ kṛṣṇa-sāraiś camarabhir bhāva-bhūṣitam ||24||

mahā-muni-prabhāvena hiṁsā-doṣa-vivarjitam |

dasyu-caura-hiṁsra-jantu-bhaya-śoka-vivarjitam ||25||

supuṇyadaṁ tīrtha-varaṁ bhārate supraśaṁsitam |

siddha-sthalaṁ siddhidaṁ taṁ mantra-siddhi-karaṁ paraṁ ||26||

dṛṣṭvāśramaṁ muni-śreṣṭho jagāma muni-saṁsadi |

āsane ca samāsīnaṁ dhyāna-hīnaṁ dadarśa tam ||27||

samuttasthau sa vegena dṛṣṭvā devarṣi-puṅgavam |

datvāmalaṁ phalaṁ mūlaṁ saṁbhāṣāṁ sa cakāra ha ||28||

praśnaṁ cakāra sa muni-vīṇā-pāṇiṁ nāradam |

sasmitaḥ sasmitaṁ śuddhaṁ śuddha-vaṁśa-samudbhavam ||29||

sad-bhāgyopasthitaṁ dīptaṁ jvalantaṁ brahma-tejasā |

atithiṁ brāhmaṇa-varaṁ brahma-putraṁ ca pūjitaṁ ||30||

munir uvāca

kiṁ nāma bhavato vipra kva yāsīti kva cāgataḥ |

kva te pitā sa ko vāpi kva vāsaḥ kutra saṁbhavaḥ ||31||

māṁ vā mamāśramaṁ vāpi pūtaṁ kartum ihāgataḥ |

mūrtimad-brahma-tejo hi mama bhāgyād upasthitaḥ ||32||

**atha vaiṣṇava-darśana-phalam**

na hy ammayāni tīrthāni na devā mṛcchitāmayāḥ |

te punanty urukālena vaiṣṇavo darśanena ca ||33||

sadyaḥ pūtāni tīrthāni sadyaḥ pūtā sa-sāgarā |

sa-śaila-kānana-dvīpā pāda-sparśād vasundharā ||34||

dhanyo 'haṁ kṛta-kṛtyo 'haṁ saphalaṁ mama jīvanam |

sahasopasthito gehe brāhmaṇo vaiṣṇavo 'tithiḥ ||35||

pūjito vaiṣṇavo yena viśvaṁ ca tena pūjitam |

āśramaṁ vastu-sahitaṁ sarvaṁ tubhyaṁ niveditam ||36||

phalāni ca supakvāni bhuṅkṣva bhogāni sāmpratam |

suvāsitam piba svādu śītalaṁ nirmalaṁ jalam ||37||

dugdhaṁ ca surabhī-dattaṁ ramyaṁ madhuritaṁ madhu |

paripakvaṁ phala-rasaṁ piba svādu muhur muhuḥ ||38||

sukha-bījye sutalpe ca śayanaṁ kuru sundare |

suśīta-vāta-saugandhya-pūtena surabhī-kṛte ||39||

**athātithi-pūjana-phalam**

atithir yasya puṣṭo hi tasya puṣṭo hariḥ svayam |

harau tuṣṭe gurus tuṣṭo gurau tuṣṭe jagat-trayam ||40||

adhiṣṭhātātithir gehe santataṁ sarva-devatāḥ |

tīrthāny etāni sarvāṇi puṇyāni ca vratāni ca ||41||

tapāṁsi yajñāḥ satyaṁ ca śīlaṁ dharmaḥ sukarma ca |

apūjitair atithibhir sārdhaṁ sarve prayānti te ||42||

**athātithi-vimukhe doṣāḥ**

atithir yasya bhagnāśo gṛhāt pratinivartate |

pitaras tasya devāś ca puṇyaṁ dharma-vratāśanāḥ ||43||

yamaḥ pratiṣṭhā lakṣmīś cābhīṣṭa-devo gurus tathā |

nirāśāḥ pratigacchanti tyaktvā pāpaṁ ca pūruṣam ||44||

strī-ghnaiś caiva kṛta-ghnaiś ca brahma-ghnair guru-talpa-gaiḥ |

viśvāsa-ghātibhir duṣṭair mitra-drohibhir eva ca ||45||

satya-ghnaiś ca kṛta-ghnaiś ca pāpibhiḥ sthāpibhis tathā |

dānāpahāribhiś caiva kanyā-vikriyibhis tathā ||46||

sīmāpahāribhiś caiva mithyā-sākṣi-pradātṛbhiḥ |

brahma-svahāribhiś caiva tathā sthāpyasvahāribhiḥ ||47||

vṛṣa-vāhair devalaiś ca tathaiva grāma-yājibhiḥ |

śūdrānna-bhojibhiś caiva śūdra-śrāddhāha-bhojibhiḥ ||48||

śrī-kṛṣṇa-vimukhair viprair hiṁsrair nara-vighātibhiḥ |

gurāv abhaktai rogārtaiḥ śaśvan-mithyā-pravādibhiḥ ||49||

vipra-strī-gāmibhiḥ śūdrair mātṛ-gāmibhir eva ca |

aśvattha-ghātibhiś caiva patnībhiḥ pati-ghātibhiḥ ||50||

pitṛ-mātṛ-ghātibhiś ca śaraṇāgata-ghātibhiḥ |

brāhmaṇa-kṣatra-viṭ-śūdraiḥ śilā-svarṇāpahāribhiḥ ||51||

tulyo bhavati viprendrātithir eva tv anarcitaḥ |

itya evam uktvā muniḥ pūjayām āsa nāradam |

miṣṭaṁ ca bhojayām āsa śāyayām āsa bhaktitaḥ ||52||

śrī-nārada uvāca

nārado 'haṁ muni-śreṣṭha brāhmaṇo brahmaṇaḥ sutaḥ |

tapaḥ-sthalād āgato 'haṁ yāmi kailāsam īpsitam ||53||

ātmānaṁ pāvanaṁ kartuṁ tvāṁ ca draṣṭum ihāgataḥ |

punanti prāṇinaḥ sarve viṣṇu-bhakta-pradarśanāt ||54||

ko bhavān dhyāna-pūtaś ca nagnaś ca kaṭa-mastakaḥ |

kiṁ dhyāyase mahā-bhāga śreṣṭha-devaś ca ko guruh ||55||

munir uvāca

jīva-mukto bhavān eva punāsi bhuvana-trayam |

yasya tatra kule janma tasya tat-tad-vacomanaḥ ||56||

putre yaśasi toye ca kavitvena ca vidyayā |

pratiśhṭhāyāṁ ca jñāyeta sarveṣāṁ mānasaṁ nṛṇām ||57||

vidhātā jagatāṁ brahmā brahmaikatāna-mānasaḥ |

tat-putro 'si mahākhyāto devarṣi-pravaro mahān ||58||

lomaśo ' haṁ mahā-bhāga jagat-pāvana-pāvana |

nagno'lpāyur vivekī ca vāsasā kiṁ prayojanam ||59||

vṛkṣa-mūle nivāse me chatreṇa kiṁ gṛheṇa ca |

raudra-vṛṣṭi-vāraṇārthaṁ sāṁprataṁ kaṭa-mastakaḥ ||60||

jala-budbuda-vidyudvat-trailokyaṁ kṛtrimaṁ dvija |

brahmādi-tṛṇa-paryantaṁ sarvaṁ mithyāiva svapnavat ||61||

kiṁ kalatreṇa putreṇa dhanena saṁpadā śriyā |

kiṁ vittena ca rūpeṇa jīvanālpāyuṣā mune ||62||

indrasya patanenaiva lomakotpāṭanaṁ mama |

manoś ca patanaṁ tatra māyayā kiṁ prayojanam ||63||

sarva-lomakotpāṭanena keśaughotpāṭanena ca |

alpāyuṣo mama mune maraṇaṁ niścitaṁ bhavet ||64||

dhyāye śrī-pāda-padmaṁ tat-pādma-padmeśa-vanditam |

parasya prakṛtes tasya kṛṣṇasya paramātmanaḥ ||65||

tasya me 'bhīṣṭa-devasya sarveṣāṁ kāraṇasya ca |

gurur me jagatāṁ nātho yogīndrāṇāṁ guruḥ śivaḥ ||66||

mat-kaṇṭhe kavacaṁ yasya mad-guruḥ kathayiṣyati |

guror niṣedho yatrāste tad vaktuṁ kaḥ kṣamo bhuvi ||67||

guroś ca vacanaṁ yo hi pālanaṁ na karoti ca |

gurūktam uktvā pāpī sa brahma-hatyāṁ labhed dhruvam ||68||

sva-guruṁ śiva-rūpaṁ ca tad-bhinnaṁ manyate hi yaḥ |

brahma-hatyāṁ labhet so 'pi vighnas tasya pade pade ||69||

akartavyaṁ tu kartavyaṁ pālanīyaṁ guror vacaḥ |

apālane sarva-vighnaṁ labhate nātra saṁśayaḥ ||70||

āśiṣā pāda-rajasā cocchiṣṭāliṅgena ca |

mucyate sarva-pāpebhyo jīvan-mukto bhaven naraḥ ||71||

sva-guruṁ śaṅkaraṁ paśya gaccha kailāsam īpsitam |

mucyate vighna-pāpebhyo guroś caraṇa-darśanāt ||72||

iti śrī-nārada-pañca-rātre jñānāmṛta-sāre prathmaika-rātre

lomaśa-nārada-saṁvāde ṣaṣṭho 'dhyāyaḥ

**prathamaika-rātre saptamo 'dhyāyaḥ**

saṁbhāṣya lomaśaṁ tasmāj jagāma nārado muniḥ |

puṣpa-bhadrā-nadī-tīram atīva sumanoharam ||1||

yatrāste śṛṅga-kūṭaś ca śuddha-sphaṭika-sannibhiḥ |

nānā-vṛkṣa-samāyuktais tribhir anyaiḥ sarovaraiḥ ||2||

haṁsakāraṇḍavākīrṇair bhramarair dhvani-sundaraiḥ |

puṁs-kokila-ninādaiś ca santataṁ sumanoharaiḥ ||3||

śaitya-saugandhya-māndhyaiś ca vāyubhiḥ surabhī-kṛtaiḥ |

samādhi-yukto yatrāste mārkaṇḍeyo mahā-muniḥ ||4||

sa munir nāradaṁ dṛṣṭvā bhaktyā ca praṇanāma ca |

papraccha kuśalaṁ śāntaṁ śāntaḥ sattva-guṇāśrayaḥ ||5||

mārkaṇḍeyo uvāca

adya me saphalaṁ janma jīvanaṁ cātisārthakam |

mamāśrame puṇya-rāśir brahma-putraś ca nāradaḥ ||6||

aho devarṣi-pravaro dīptamān brahma-tejasā |

kva yāsi kuta āyāsi kiṁ te manasi vartate ||7||

mānasaṁ prāṇinām eva sarva-karmaika-kāraṇam |

manonurūpaṁ vākyaṁ ca vākyena prasphuṭaṁ manaḥ ||8||

muneś ca vacanaṁ śrutvā vīṇā-pāṇi svam īpsitam |

uvāca sasmitaṁ śāntaṁ vacaḥ satyaṁ sudhopamam ||9||

nārada uvāca

he bandho yāmi kailāsaṁ jñānārthaṁ jñānināṁ varam |

draṣṭuṁ mahā-devaṁ ca praṇāmaṁ kartum īśvaram ||10||

pūjāṁ gṛhītvā cety uktvā prayayau nārado muniḥ |

mārkaṇḍeyaś ca śokārtaḥ sadvicchedaḥ sudāruṇaḥ ||11||

himālayaṁ ca durlaghyaṁ vilaghyaṁ caiva līlayā |

svarga-mandākinī-tīraṁ kailāsaṁ prayayau muniḥ ||12||

dadarśa vaṭa-vṛkṣaṁ ca yojanāyatam ucchritam |

śobhitaṁ śatakaiḥ skandhaiḥ rakta-pakva-phalānvitaiḥ ||13||

susnigdhaiḥ sundaraiḥ ramyai ramya-pakṣīndra-saṁkulaiḥ |

siddhendraiś ca munīndraiś yogīndraiḥ pariśobhitam ||14||

praṇatāṁs tāṁś ca saṁbhāṣya pārvatī-kānanaṁ yayau |

sundaraṁ vartulākāraṁ catur-yojanam īpsitam ||15||

śobhitaṁ sundarai ramyaiḥ saptabhiś ca sarovaraiḥ |

śaśvan-madhukarāsakta-padma-rāji-virājitaiḥ ||16||

nīla-raktotpala-dala-paṭalaiḥ pariśobhitaiḥ |

puṣpodyānaiś ca śatakaiḥ puṣpitaiḥ sumanoharaiḥ ||17||

mallikā-mālatī-kunda-yūthikā-mādhavī-latā |

ketakī-campakāśoka-mandāraka-virājikā ||18||

nāga-punnāga-kuṭajapāṭalājñiṇṭjñijjñikā |

viṣṇu-krāntā ca tulasī śophalī saptalā tathā ||19||

eteṣāṁ ca samūhaiś ca puṣpa-vallī-virājitaiḥ |

āmrair āmrātakais tālanārikelaiḥ piyālakaiḥ ||20||

kharjūraiś ca guvākaiś ca palāsair jambubhis tathā |

dāḍimbaiś cāpi jambīrair nimbaiś caiva vaṭais tathā ||21||

karañjair vadarībhiś ca paritaḥ śrī-phalojjvalaiḥ |

kadambānāṁ kadambaiś ca tintiṇḍīnāṁ kadambakaiḥ ||22||

aśvatthaiḥ saralaiḥ śālaiḥ śālmalīnāṁ samūhakaiḥ |

vaṭa-śākhoṭakaiḥ kundaiḥ śaṁgubhiḥ sapta-parṇakaiḥ ||23||

picchilaiḥ parṇa-śālaiś ca gambhāribhiś ca valgukaiḥ |

hiṅgulair añjanair valkair bhūrja-patraiḥ sapatrakaiḥ ||24||

anyaiś ca durlabhair vanyaiḥ puṣpa-patrair virājitam |

kalpa-vṛkṣaiḥ pārijātaiś cāru-candana-pallavaiḥ ||25||

susnigdha-sthala-padmaiś ca citritair bhūmi-campakaiḥ |

anyaiś ca durlabhair vanyaiḥ puṣpa-patrair vibhūṣitam ||26||

siṁhendraiḥ śarabhendraiś ca gajendrair gaṇḍakendraiḥ |

śārdūlendraiś ca mahiṣair aśvaiś ca vanya-śūkaraiḥ ||27||

śallakair ballakair markaiḥ kūṭaiś ca śaśakaiḥ śakaiḥ |

kṛṣṇa-sāraiś ca hariṇaiś camarī-cāmarojjvalam |||28||

puṁs-kokola-kulānāṁ ca gānaiś ca virājitam |

mattānāṁ pallava-sthānāṁ mādhaveṣu manoharam ||29||

śukānāṁ rāja-haṁsānāṁ mayūrāṇāṁ ca putrakaiḥ |

kṣema-karī-khañjanānāṁ rājibhiś ca manoharam ||30||

harit-pīta-rakta-kṛṣṇa-supakva-phala-patrakaiḥ |

susnigdhākṣata-patraiś ca nūtanair abhibhūṣitam ||31||

hiṁsā-bhayādi-rahitaṁ sarveṣāṁ paśu-pakṣiṇāṁ |

parasparaṁ ca suprītaṁ hiṁsrāṇāṁ kṣudra-jantubhiḥ ||32||

tatra krīḍā-sthalaṁ ramyaṁ pārvatī-parameśayoḥ |

munīndrair indra-nīlaiś ca padma-rāgaiḥ pariṣkṛtam ||33||

krośāyataṁ parimitaṁ vartulaṁ candra-vimbavat |

amlāna-rambhā-stambhānāṁ lakṣa-lakṣaiś ca veṣṭitam ||34||

citritaṁ sūkṣma-sūtrāktair nūtanair abhibhūṣitam |

nūtanākṣata-patraiś ca lalitaiḥ pariśobhitam ||35||

rakta-pītāsitaiḥ snigdhair amlānaiḥ sumanoharaiḥ |

paritaḥ paritaḥ śaśvan mālājālair vibhūṣitam ||36||

śayyā-bhūtaṁ sutalpaiś ca snigdha-campaka-candanaiḥ |

puṣpa-candana-yuktena vāyunā surabhī-kṛtam ||37||

kastūrī-kuṅkamāsakta-sugandhi-candanaiḥ sitaiḥ |

mārjitaṁ citritaṁ citraiḥ parito raṅga-vastubhiḥ ||38||

dṛṣṭvā tad adbhutaṁ śīghraṁ prayayau svar-ṇadīṁ muniḥ |

śuddha-sphaṭika-saṁkāsāṁ sarva-pāpa-vināśinīm ||39||

bhavābdhighora-taraṇe taraṇīṁ nityanūtanām |

kṛṣṇa-pāda-prasūtāṁ ca jagat-pūjyāṁ pati-vratāṁ ||40||

snāṭvā kṛṣṇaṁ ca saṁpūjya paramātmānam īśvaram |

prakṛteḥ parimiṣṭaṁ ca nirliptaṁ nirguṇaṁ param ||41||

sākṣiṇaṁ karmaṇām eva brahma jyotiḥ sanātanam |

prayayau purato ramyaṁ rāja-mārgaṁ dadarśa saḥ ||42||

maṇibhiḥ sphaṭikākārair amalair bahu-mūlyakaiḥ |

pariṣkṛtaṁ ca sarvatra nirmitaṁ viśva-karmaṇā ||43||

satāṁ puṇyavatāṁ dṛṣṭam adṛṣṭaṁ kṛta-pāpinām |

dhanuḥ śataṁ parimitaṁ citra-rāji-virājitam ||44||

dadhyaṁ sarvāśramāntaṁ ca prakhyāt koṭi-guṇottaram |

rathaṁ dadarśa purato manoyāyi manoharam ||45||

amūlya-ratna-nirmāṇa-vimāṇa-sāra-sundaram |

dhanur lakṣaṁ parimitaṁ parito vartulākṛtam ||46||

ūrdhva-sthitam ūrdhva-gaṁ ca sahasra-cakra-saṁyutam |

dhanur lakṣo 'pi sūtaṁ ca vahni-śuddhāṁśukānvitam ||47||

hīrāsāra-vinirmāṇaṁ sucāru-kalaśojjvalam |

ratna-pradīpa-dīptāḍhyaṁ ratna-darpaṇa-bhūṣitam ||48||

muktāśukti-nibaddhaiś ca śobhitaṁ śveta-cāmaraiḥ |

māṇikya-sāra-hāreṇa maṇi-rājair virājitam ||49||

pārijāṭa-prasūtānāṁ māyājālaiḥ pariṣkṛtam |

grīṣma-madhyāhna-mārtaṇḍaṁ sahasra-sadṛśojjvalam ||50||

īśvarecchā-vinirmāṇaṁ kāma-puraṁ ca kāminām |

sarva-bhoga-samāviṣṭaṁ kalpa-vṛkṣa-paraṁ varam ||51||

sasakta-citritai ramyai rati-mandira-sundaraiḥ |

golokād āgataṁ pūrvaṁ krīḍārthaṁ śaṅkarasya ca ||52||

vivāhe pariniṣpanne pārvatī-parameśayoḥ |

rathaṁ dṛṣṭvā ca prayayau kiyad dūraṁ mahā-muniḥ ||53||

atīva ramyaṁ ruciraṁ dadarśa śaṅkarāśramam |

ratnendra-sāra-nirmāṇaṁ śiviraiḥ śata-koṭibhiḥ ||54||

mitais tasmāt śata-guṇais tatra sundara-mandiraiḥ |

yuktaṁ ratna-kapāṭaiś ca ratna-dhātu-vicitritaiḥ ||55||

parama-stambha-sopānair vajra-miśrair vibhūṣitam |

dadarśa śiviraṁ śambhoḥ parikhābhis tribhir yutam ||56||

durlaghyābhirā-mitrāṇāṁ sugamyābhiḥ satām aho |

prakāraiś ca tribhir yuktaṁ dhanur lakṣocchritaṁ suta ||57||

sammitaṁ saptabhir dvārair nānā-rakṣaka-rakṣitaiḥ |

dhanuḥ-śata-sahasraṁ ca caturasraṁ ca sammitam ||58||

amūlya-ratna-nirmāṇaṁ catuḥ-śālā-śatair yutam |

atīva ramyaṁ purato pura-dvāraṁ dadarśa saḥ ||59||

purato ratna-bhittau ca kṛtrimaṁ ca suśobhitam |

puṇyaṁ vṛndāvanaṁ ramyaṁ tan-madhye rāsa-maṇḍalam ||60||

sarvatra rādhā-kṛṣṇaṁ ca pratyekaṁ rati-mandire |

ramyaṁ kuñja-kuṭīrāṇāṁ sahasraṁ sumanoharam ||61||

sugandhi puṣpa-śayyānāṁ sahasraṁ candanokṣitam |

dvāra-pālaṁ ca tatraiva maṇi-bhadraṁ bhayaṁkaram ||62||

tri-śūla-paṭṭiśa-dharaṁ vyāghra-carmāmbaraṁ param |

taṁ saṁbhāṣya vilokyaivaṁ dvitīya-dvāram īpsitam ||63||

jagāma ca muni-śreṣṭho dadarśa citram uttamam |

kadambānāṁ samūhaṁ ca tan-mūlaṁ ca manoharam ||64||

ratna-bhitti-samāyuktaṁ kālindī-kūlam uttamam |

snātaṁ gopī-samūhaṁ ca nagna-sarvāṅgam adbhutam ||65||

kadambāgre ca śrī-kṛṣṇaṁ vastra-puñja-karaṁ param |

tatraiva śūla-hastaṁ ca mahā-kālaṁ dadarśa ca ||66||

kṛpāluṁ dvāra-pālaṁ taṁ saṁbhāṣya nārado muniḥ |

prayayau śīghra-gāmī sa tṛtīya-dvāram uttamam ||67||

dadarśa tatra purataḥ kṛtrimaṁ vaṭa-mūlakam |

gopānāṁ ca samūhaṁ ca pītambara-dharaṁ param ||68||

bāla-krīḍāṁ ca kurvantaṁ tan-madhye kṛṣṇam uttamam |

brāhmaṇībhiḥ pradattam ca bhuktavantaṁ supāyasam ||69||

kurvantaṁ ca samādhānaṁ muneḥ vāma-kareṇa ca |

gṛhītvā tad-anujñāṁ ca caturthaṁ dvāram īpsitam ||70||

prayayau brahma-putraś ca dadarśa citram uttamam |

govardhanaṁ parvataṁ ca tatra kṛṣṇa-kara-sthitam ||71||

gokulaṁ gokula-sthānāṁ gopīnāṁ caiva rakṣaṇam |

vyākulaṁ gokulaṁ bhītaṁ śakra-vṛṣṭi-bhayena ca ||72||

abhayaṁ dattavantaṁ ca kṛṣṇaṁ dakṣa-kareṇa ca |

nandinaṁ dvāra-pālaṁ ca śūla-hastaṁ ca sasmitam ||73||

vilokya prayayau vipraḥ pañcamaṁ dvāṛam uttamam |

nānā-kṛtima-citrāḍhyaṁ vīra-bhadrānvitaṁ param ||74||

tatraiva nīpa-mūlaṁ ca yamunākulam eva ca |

kālīya-damanaṁ tatra kṛtimaṁ ca dadarśa ḥa ||75||

tad dṛṣṭvā sasmitas tuṣṭaḥ ṣaṣṭa-dvāṛaṁ jagāma saḥ |

dvāre niyuktaṁ bālaṁ ca śūla-hastaṁ catur-bhujam ||76||

ratna-siṁhāsana-sthaṁ ca sasmitaṁ sva-gaṇādhipam |

dadarśa citraṁ tatraiva mathurā-gamanaṁ hareḥ ||77||

gopikānāṁ vilāpaṁ ca yaśodā-nandayos tathā |

vyākulaṁ gokulaṁ cāpi ratha-sthaṁ śaraṇaṁ harim ||78|||

akrūraṁ ca tathā nandaṁ nirānandaṁ śucākulam |

tad dṛṣṭvā saptama-dvāraṁ dvāra-pālaṁ dadarśa saḥ ||79||

citraṁ kautuka-yuktaṁ ca mathurāyāḥ praveśanam |

sabalaṁ gopa-sahitaṁ śrī-kṛṣṇaṁ prakṛteḥ param ||80||

mathurā-nāgarībhiś ca bālakair vānirargalaiḥ |

vīkṣantaṁ sādaraṁ sarvair nagara-sthair manoharam ||81||

dhanur bhaṅgaṁ tathā śaṁbhoḥ kaṁsādi-nidhanādikam |

sabhāryaṁ vasudevaṁ ca nigaḍān muktam īpsitam ||82||

dvāre niyuktaṁ deveśaṁ gaṇeśaṁ gaṇa-saṁyutam |

dhyāna-sthaṁ ca vibhāntaṁ ca śuddha-sphaṭika-mālayā ||83||

japantaṁ paramaṁ śuddhaṁ brahma-jyotiḥ sanātanam |

nirliptaṁ nirguṇaṁ kṛṣṇaṁ paramaṁ prakṛteḥ param ||84||

dṛṣṭvā taṁ ca sura-śreṣṭhaṁ muni-śreṣṭho 'pi nāradaḥ |

sāma-vedokta-stotreṇa puṣṭāva parameśvaram |

sāśru-netraḥ pulakito bhakti-namrātmakaṁdharaḥ ||85||

**atha gaṇapati-stotram**

bho gaṇeśa sura-śreṣṭha lambodara parāt para |

heramba maṅgalārambha gaja-vaktra tri-locana ||86||

muktida śubhada śrīda śrīdhara-smaraṇe rata |

paramānanda parama pārvatī-nandana svayam ||87||

sarvatra pūjya sarveśa jagat-pūjya mahā-mate |

jagad-guro jagan-nātha jagad-īśa namo 'stu te||88||

yat-pūjā sarva-parato yaḥ stutaḥ sarva-yogibhiḥ |

yaḥ pūjitaḥ surendraiś ca munīndrais taṁ namāmy aham ||89||

paramārādhanenaiva kṛṣṇasya paramātmanaḥ |

puṇyakena vratenaiva yaṁ prāpa pārvatī satī ||90||

taṁ namāmi sura-śreṣṭhaṁ sarva-śreṣṭhaṁ gariṣṭhakam |

jñāni-śreṣṭhaṁ variṣṭhaṁ ca taṁ namāmi gaṇeśvaram ||91||

ity evam uktvā devarṣis tatraivāntar dadhe vibhuḥ |

nāradaḥ prayayau śīghram īśvarābhyantaraṁ mudā ||92||

idaṁ lambodara-stotraṁ nāradena kṛtaṁ purā |

pūjā-kāle paṭhen nityaṁ jayas tasya pade pade ||93||

saṁkalpitaṁ paṭhed yo hi varṣam ekaṁ susaṁyataḥ |

viśiṣṭa-putraṁ labhate paraṁ kṛṣṇa-parāyaṇam ||94||

yaśasvinaṁ ca vidvāṁsaṁ dhaninaṁ cira-jīvinam |

vighna-nāśo bhavet tasya mahaiśvaryaṁ yaśo 'malam |

ihaiva ca sukhaṁ bhaktyānte yāti hareḥ padam ||95||

iti śrī-nārada-pañca-rātre jñānāmṛta-sāre prathamaika-rātre

gaṇapati-stotraṁ nāma saptamo 'dhyāyaḥ

**prathamaika-rātre aṣṭamo 'dhyāyaḥ**

śrī-vyāsa uvāca

atha cābhyantaraṁ gatvā nārado hṛṣṭa-mānasaḥ |

dadarśa svāśramaṁ ramyam atīva sumanoharam ||1||

payaḥ phena-nibha-śayyā-sahitaṁ ratna-mandiram |

sākṣād gorocanābhaiś ca maṇi-stambhair vibhūṣitam ||2||

maṇīndra-sārasopānaiḥ kapāṭaiś ca pariṣkṛtam |

muktāmāṇikya-hīrāṇāṁ mālā-rāji-virājitam ||3||

śuddha-sphaṭika-saṁkāśaṁ prāṅgaṇaṁ maṇi-saṁskṛtam |

sundaraṁ mandira-cayaṁ sad-ratna-kalaśojjvalam ||4||

ratna-patra-paṭākīrṇaṁ vahni-śuddhāṁśukānvitam |

sudhānāṁ ca madhūnām ca pūrṇa-kumbhakaṁ śataṁ śatam ||5||

dāsa-dāsī-samūhaiś ca ratnālaṅkāra-bhūṣitaiḥ |

pārvatī-priya-saṅgaiś ca sva-karmākula-saṅkalpam ||6||

tad dṛṣṭvā ca muni-śreṣṭhas tat parābhyantaraṁ yayau |

ratna-siṁhāsana-sthaṁ ca śaṅkaraṁ ca dadarśa saḥ ||7||

vyāghra-carmāmbara-dharaṁ sasmitaṁ candra-śekharam |

prasanna-vadanaṁ svacchaṁ śāntaṁ śrīmantam īśvaram ||8||

vibhūti-bhūṣitāṅgaṁ ca paraṁ gaṅgā-jaṭā-dharam |

bhakta-priyaṁ ca bhakteśaṁ jvalantaṁ brahma-tejasā ||9||

tri-netraṁ pañca-vaktraṁ ca koṭi-candra-sama-prabham |

japantaṁ paramātmānaṁ brahma jyotiḥ sanātanam ||10||

nirliptaṁ ca nirīhaṁ ca dātāraṁ sarva-sampadām |

svecchā-mayaṁ sarva-bījaṁ śrī-kṛṣṇaṁ prakṛteḥ paraṁ ||11||

siddhendraiś ca munīndraiś ca devendraiḥ parisevitam |

pārśvada-pravara-śreṣṭha-sevitaṁ śveta-cāmaraiḥ ||12||

durgā-sevita-pādābjaṁ bhadra-kālī-pariṣṭutam |

purato hi vasantaṁ taṁ skandaṁ gaṇa-patīm tathā ||13||

gale baddhvā ca vasanaṁ bhakti-namrātmakaṁdharaḥ |

yogīndraṁ sva-guruṁ śaṁbhuṁ śirasā praṇanāma saḥ ||14||

tuṣṭāva parayā bhaktyā devarṣir jagatāṁ patim |

sva-guruṁ ca paśu-patiṁ vedoktena stavena ca ||15||

śrī-nārada uvāca

namas tubhyaṁ jagan-nātha mama nātha mama prabho |

bhava-rūpa-taror bīja phala-rūpa phala-prada ||16||

abījaja praja prāja sarva-bīja namo 'stu te |

sad-bhāva paramābhāva vibhāva bhāvanāśraya ||17||

bhaveśa bhava-bandheśa bhāvābdhināvināyaka |

sarvādhāra nirādhāra sādhāra dharaṇī-dhara ||18||

veda-vidyādhārādhāra gaṅādhara namo 'stu te |

jayeśa vijayādhāra jaya-bīja jayātmaka ||19||

jagad-āde jayānanda sarvānanda namo 'stu te|

ity evam uktvā devarṣiḥ śambhoś ca purataḥ sthitaḥ |

prasanna-vadanaḥ śrīmān bhagavāṁs tam uvāca saḥ ||20||

śrī-mahā-deva uvāca

varaṁ vṛṇu mahā-bhāga yat te manasi vartate |

dāsyāmi tvāṁ dhruvaṁ putra dātāhaṁ sarva-saṁpadām ||21||

sukhaṁ muktiṁ harer bhaktiṁ niścalām avināśinīm |

hareḥ pādaṁ tad-dāsyaṁ sālokyādi-catuṣṭayam ||22||

indratvam amaratvaṁ vā yamatvam anileśvaram |

prajā-patitvaṁ brahmatvaṁ siddhatvaṁ siddha-sādhanam ||23||

siddhaiśvaryaṁ siddhi-bījaṁ veda-vidyādhipaṁ param |

aṇimādika-siddhiṁ ca mano-yāyitvam īpsitam ||24||

hareḥ padaṁ ca gamanaṁ sa-śarīreṇa līlayā |

eteṣu vāñchitārtheṣu kiṁ vā te vāñchitaṁ suta ||25||

tan me brūhi muni-śreṣṭha sarvaṁ dātum ahaṁ kṣamaḥ |

śaṅkarasya vacaḥ śrutvā tam uvāca mahā-muniḥ ||26||

śrī-nārada uvāca

dehi me hari-bhaktiṁ ca tan-nāma-sevane ruciḥ |

ati-tṛṣṇā guṇākhyāne nityam astu mameśvara ||27||

nāradasya vacaḥ śrutvā jahāsa śaṅkaraḥ svayam |

pārvatī bhadra-kālī ca kārttikeyo gaṇeśvaraḥ ||28||

sarvaṁ dadau mahā-devo nāradāya ca dhīmate |

sarva-pradas tu sarveśaḥ sarva-kāraṇa-kāraṇaḥ ||29||

nāradena kṛtaṁ stotraṁ nityaṁ yaḥ prapaṭhet śuciḥ |

hari-bhaktir bhavet tasya tan-nāmni guṇato ruciḥ ||30||

daśa-vāra-japenaiva stotra-siddhir bhaven nṛṇām |

sarva-siddhir bhavet tasya siddha-stotro bhaved yadi ||31||

iha prāpnoti lakṣmīṁ ca niścalāṁ lakṣa-pauruṣīm |

pari-pūrṇam ahaiśvaryam ante yāti hareḥ padam ||32||

putraṁ viśiṣṭaṁ labhate hari-bhaktaṁ jitendriyam |

susādhyāṁ suvinītāṁ suvratāṁ ca pati-vratām ||33||

prajāṁ bhūmiṁ yaśaḥ kīrtiṁ vidyāṁ sa-kavitāṁ labhet |

prasūyate mahā-bandhyā varṣam ekaṁ śṛṇoti cet ||34||

galat-kuṣṭhī mahā-rogī sadyo rogāt pramucyate |

dhanī mahā-daridraś ca kṛpaṇaḥ satyavān bhavet |

viprad-grasto rāja-baddho mucyate nātra saṁśayaḥ ||35||

iti śrī-nārada-pañca-rātre jñānāmṛta-sāre prathamaika-rātre aṣṭamo 'dhyāyaḥ

**prathamaika-rātre navamo 'dhyāyaḥ**

śrī-vyāsa uvāca

varaṁ datvā mahā-devo bhaktyā taṁ brāhmaṇātithim |

pūjāṁ cakāra vedoktāṁ svayaṁ veda-vidāṁ varaḥ ||1||

bhuktvā pītvā muni-śreṣṭho mahā-devasya mandire |

tiṣṭhann upāsānāṁ cakre pārvatī-parameśayoḥ ||2||

ekadā cira-kālānte tam uvāca mahā-munim |

mahā-devaḥ sabhā-madhye kṛpayā ca kṛpā-nidhiḥ ||3||

śrī-mahā-deva uvāca

kiṁ vā te vāñchitaṁ vatsa brūhi māṁ yadi rocate |

varo dattaḥ kim aparaṁ yat te manasi vartate ||4||

mahā-deva-vacaḥ śrutvā tam uvāca mahā-muniḥ |

kailāse ca sabhā-madhye yat tan-manasi vāñchitam ||5||

śrī-nārada uvāca

jñānam ādhyātmikaṁ nāma veda-sāraṁ manoharam |

hari-bhakti-pradaṁ jñānaṁ muktidaṁ jñānam īpsitam ||6||

yoga-yuktaṁ ca yaj jñānaṁ jñānaṁ yat siddhidaṁ tathā |

saṁsāra-viṣaya-jñānam eva pañca-vidhaṁ smṛtam ||7||

āśramāṇāṁ samācāraṁ teṣāṁ dharma-pariṣkṛtam |

vidhavānāṁ ca bhikṣūṇāṁ yatīnāṁ brahma-cāriṇāṁ ||8||

pūjā-vidhānaṁ kṛṣṇasya tat-stotraṁ kavacaṁ manum |

puraścaryā-vidhānaṁ ca sarvāhnikam abhīpsitam ||9||

jīva-karma-vipākaṁ ca karma-mūla-nikṛntanam |

saṁsāra-vāsanāṁ kāṁ vā lakṣaṇaṁ prakṛtīśayoḥ ||10||

tayoḥ paraṁ vā kiṁ vastu tasyāvatāra-varṇamam |

ko vā tad-aṁśaḥ kaḥ pūrṇaḥ paripūrṇatamaś ca kaḥ ||11||

nārāyaṇarṣi-kavacaṁ subhadra-pravarāya ca |

yad dattaṁ kiṁ tad deveśa tad ārādhyaṁ prayatnataḥ ||12||

mayā jñānaṁm anāpṛṣṭhaṁ yad yad asti surottama |

tan me kathaya tattvena mām evānugrahaṁ kuru ||13||

guroś ca jñānodgiraṇāj jñānaṁ syān mantra-tantrayoḥ |

tat tantraṁ sa ca mantraḥ syād yato bhaktir adhokṣaje ||14||

jñānaṁ syād viduṣāṁ kiṁcid veda-vyākhyāna-cintayā |

svayaṁ bhavān veda-kartā jñānādhiṣṭhātṛ-devatā ||15||

nāradasya vacaḥ śrutvā sasmitaḥ pārvatī-patiḥ |

nirīkṣya pārvatī-vaktraṁ gaja-vaktram uvāca saḥ ||16||

**atha nāradopadeśa-grahaṇam**

śrī-mahā-deva uvāca

aho ananta-dāsānāṁ māhātmyaṁ paramādbhutam |

kurvanty ahaitukīṁ bhaktiṁ ye ca śaśvad dhareḥ pade ||17||

padma-nābha-pāda-padmaṁ padmā-padmeśvarārcitam |

divāniśaṁ ye dhyāyante śeṣādi-sura-vanditam ||18||

ālāpaṁ gātra-saṁsparśaṁ pāda-reṇum abhīpsitam |

vāñchanty eva hi tīrthāni vasudhā cātma-śuddhaye ||19||

kṛṣṇa-mantropāsakānāṁ śuddhaṁ pādodakaṁ suta |

punāti sarva-tīrthāni vasudhām api pārvati ||20||

kṛṣṇa-mantro dvija-mukhād yasya karṇaṁ prayāti ca |

taṁ vaiṣṇavaṁ jagat-pūtaṁ pravadanti purā-vidaḥ ||21||

mantra-grahaṇa-mātreṇa naro nārāyanātmakaḥ |

punāti līlā-mātreṇa puruṣāṇāṁ śataṁ śatam ||22||

yaj janma-mātrāt pūtaṁ ca tat pitṛṇāṁ śataṁ śatam |

prayāti sadyo golokaṁ karma-bhogāt pramucyate ||23||

mātā-mahādikān sapta janma-mātrāt samuddharet |

yat kanyāṁ pratigṛhṇāti tasya saptāvalīlayā ||24||

mātaraṁ tat-praśūṁ bhāryāṁ putrāc ca sapta-pūruṣam |

bhrātaraṁ bhaginīṁ kanyāṁ kṛṣṇa-bhaktaḥ samuddharet ||24||

sa snātaḥ sarva-tīrtheṣu sarva-yajñeṣu dīkṣitaḥ |

phalaṁ sa lebhe pūjānāṁ vratī sarva-vrateṣu ca ||26||

viṣṇu-mantraṁ yo labhet vaiṣṇavāc ca dvijottamāt |

koṭi-janmārjitāt pāpān mucyate nātra saṁśayaḥ ||27||

kṛṣṇa-mantropāsakānāṁ sadyo darśana-mātrataḥ |

śata-janmārjitāt pāpān mucyate nātra saṁśayaḥ ||28||

vaiṣṇavād darśanenaiva sparśanena ca pārvati |

sadyaḥ pūtaṁ jalaṁ vahnir jagat pūtaḥ samīraṇaḥ ||29||

darśanaṁ vaiṣṇavānāṁ ca devā vāñchanti nityaśaḥ |

na vaiṣṇavāt paraḥ pūto viśveṣu nikhileṣu ca ||30||

ity uktvā saṅkaraḥ śīghraṁ nāradena sahātmajaḥ |

yayau mandākinī-tīraṁ nīraṁ kṣīropamaṁ param ||31||

tatra snāto mahā-devī nāradaś ca mahā-muniḥ |

samācāntaḥ śucis tatra dhṛtvā dhaute ca vāsavī ||32||

kṛṣṇa-mantraṁ dadau tasmai nāradāya maheśvaraḥ |

paraṁ kapla-taru-varaṁ sarva-siddhi-pradaṁ śuka ||33||

lakṣmīr māyā-kāma-bījaṁ ṅentaṁ kṛṣṇa-padaṁ tataḥ |

jagat-pūta-priyāntaṁ ca mantra-rājaṁ prakīrtitam ||34||

mantraṁ gṛhītvā sa muniḥ śivaṁ kṛtvā pradakṣiṇam |

sapta vārān namas kṛtya svātmānaṁ dakṣiṇāṁ dadau ||35||

tat-pāda-padme vikrītamājanma mastakaṁ param |

muninā bhakti-yuktena svarga-mandākinī-taṭe ||36||

etasminn antare vatsa puṣpa-vṛṣṭir babhūva ha |

nāradopari tatraiva suśrāva dundubhir muniḥ ||37||

nanarta brahmaṇaḥ putro brahma-loke nirāmaye |

brahmā jagāma tatraiva suprasannaś ca sasmitaḥ ||38||

putraṁ śubhāśiṣaṁ kṛtvā tuṣṭāva candra-śekharam |

śambhuś ca pūjayām āsa brāhmaṇam atithiṁ tathā |

śambhuṁ śubhāśiṣaṁ kṛtvā brahma-lokaṁ yayau vidhiḥ ||39||

iti śrī-nārada-pañca-rātre jñānāmṛta-sāre prathamaika-rātre

nāradopadeśa-grahaṇaṁ nāma navamo 'dhyāyaḥ

**prathamaika-rātre daśamo 'dhyāyaḥ**

śrī-śuka uvāca

nārado hi mahā-jñānī devarṣir brahmaṇaḥ sutaḥ |

sarva-veda-vidāṁ śreṣṭho gariṣṭhaś ca variṣṭhakaḥ ||1||

kathaṁ sa nopadiṣṭaś ca jñāna-hīno mahā-muniḥ |

tan māṁ bodhaya vibho sandeha-bhañjanaṁ kuru ||2||

śrī-vyāsa uvāca

nārado brahmaṇaḥ putraḥ purā-kalpe babhūva saḥ |

sarva-jñānaṁ dadau tasmai vidhātā jagatām api ||3||

vedāṁś ca pāṭhayām āsa vedāṅgāny api suvrata |

siddha-vidyāṁ śilpa-vidyāṁ yoga-śāstraṁ purāṇakam ||4||

bhagavān ekadā putraṁ kathayām āsa saṁsadi |

sṛṣṭiṁ kuru mahā-bhāga kṛtvā dāra-parigraham ||5||

brahmaṇaś ca vacaḥ śrutvā kopa-raktāsya-locanaḥ |

uvāca pitaraṁ kopāt paraṁ kṛṣṇa-parāyanaḥ ||6||

śrī-nārada uvāca

sarveṣām api vandyānāṁ pitā caiva mahā-guruḥ |

jñāna-dātuḥ paro vandyo na bhūto na bhaviṣyati ||7||

stana-dātrī garbha-dhātrī sneha-kartrī sadāmbikā |

janma-dātānna-dātā syāt sneha-kartā pitā sadā ||8||

na kṣamau tau ca pitarau putrasya karma khaṇḍitum |

karoti sad-guruḥ śiṣya-karma-mūla-nikṛntanam ||9||

guruś ca jñānodgiraṇāt jñānaṁ syān mantra-tantrayoḥ |

tat tantraṁ sa ca mantraś ca kṛṣṇa-bhaktir yato bhavet ||10||

śrī-kṛṣṇa-vimukho bhūtvā viṣaye yasya mānasam |

viṣam atyamṛtaṁ tyaktvā sa ca mūḍho narādhamaḥ ||11||

sa guruḥ sa pitā vandyaḥ sā mātā sa patiḥ sutaḥ |

yo dadāti harau bhaktiṁ karma-mūla-nikṛntanī ||12||

śrī-kṛṣṇa-bhajanaṁ tāta sarva-maṅgala-maṅgalam |

karmopabhoga-rogaāṇām auṣadhaṁ tan-nikṛntanam ||13||

aho jagad-vidhātuś ca dharma-śāstur iyaṁ matiḥ |

svayaṁ māyā-mohitaś ca paraṁ bhraṣṭaṁ karoti ca ||14||

viṣṇus tvāṁ mohitām kṛtvā yuyoja sraṣṭum īśvaraḥ |

na dadau svātma-bhaktiṁ tāṁ sva-dāsyaṁ cāti-durlabham ||15||

mātā dadāti putrāya modakaṁ kṣun-nivārakam |

sa ca bālo na jānāti kathaṁbhūtaṁ ca modakam ||16||

bālakaṁ vañcanaṁ kṛtvā miṣṭaṁ dravyaṁ pradāya saḥ |

pitā prayāti kāryārthaṁ viṣṇunā mohitas tathā ||17||

saṁsāra-kūpa-patito viṣṇunā prerito bhavān |

na yuktaṁ patanaṁ tatra tad uddhāram abhīpsitam ||18||

jñānī guruś ca balavān bhavābdheḥ śiṣyam uddharet |

guruḥ svayam asiddhaś ca durbalaḥ katham uddharet ||19||

guror aty-avaliptasya kāryākāryam ajānataḥ |

utpatha-pratipannasya parityāgo vidhīyate ||20||

sa guruḥ paramo vairī yo dadāti hy asan-matim |

taṁ namas-kṛtya sat-śiṣyaḥ prayāti jñānadaṁ gurum ||21||

saṁsāra-viṣayonmatto guru-rārtaḥ sva-karmaṇi |

durbalo durvahaṁ bhāraṁ dadāti janakāya ca ||22||

nāradasya vacaḥ śrutvā kruddhaḥ putram uvāca saḥ |

kampitas tamasā dhātā kopa-raktāsya-locanaḥ ||23||

brahmovāca

jñānaṁ te bhavatu bhraṣṭaṁ strī-jito bhava pāmara |

sarva-jātiṣu gandharvaḥ kāmī so 'pi bhavān bhava ||24||

pañcāśat-kāminīnāṁ ca svayaṁ bhartā bhavācirāt |

tāsāṁ vaśaś ca satataṁ strīṇāṁ krīḍā mṛgo yathā ||25||

śṛṅgāra-śūro bhava re śaśvat-susthira-yauvanaḥ |

tāsāṁ nityaṁ yauvanānāṁ sundarīṇāṁ priyo bhava ||26||

kāma-bādhyo bhava ciraṁ divya-varṣa-sahasrakam |

nirjane nirjane ramye vane krīḍāṁ kariṣyasi ||27||

tato varṣa-sahasrānte mayā śaptaḥ sva-karmaṇā |

vipra-dāsyāṁ tu śūdrāyāṁ janiṣyasi na saṁśayaḥ ||28||

tato vaiṣṇava-saṁsargāt viṣṇor ucchiṣṭa-bhojanāt |

viṣṇu-mantra-prasādena viṣṇu-māyā-vimohitaḥ ||29||

tātasya vacanaṁ śrutvā cukopa nārado muniḥ |

śaśāpa pitaraṁ śighraṁ dāruṇaṁ ca yathocitam ||30||

apūjyo bhava duṣṭaṁ tvaṁ tvan-mantropāsakaḥ kutaḥ |

agamyāgamanecchā te bhaviṣyati na saṁśayaḥ ||31||

nāradasya tu śāpena so 'pūjyo jagatāṁ vidhiḥ |

dṛṣṭvā sva-kanyā-rūpaṁ ca paścād dhāvitavān purā ||32||

punaḥ sva-dehaṁ tatyāja bhartsitaḥ sanakādibhiḥ |

lajjitaḥ kāma-yuktaś ca punar brahmā babhūva saḥ ||33||

nāradas tu namas-kṛtya pitaraṁ kamalodbhavam |

vipra-dehaṁ parityajya gandharvaś ca babhūva saḥ ||34||

nava-yauvana-kālena balavān madanoddhataḥ |

jahāra kanyāḥ pañcāśat balāc citra-rathasya tu ||35||

gāndharvena vivāhena tā uvāha ca nirjane |

mūrcchāṁ prāpuś ca tāḥ kanyā dṛṣṭvā sundaram īśvaram ||36||

visaspuruś ca pitaraṁ mātaraṁ bhrātaraṁ tathā |

remire tena sārdhaṁ ca kāmukyaḥ kāmukena ca ||37||

kandarer kandare ramye ramye sundara-mandire |

śaile śaile surahasi kānane kānane tathā ||38||

puṣpodyane taru-dyāne nadyāṁ nadyāṁ nade nade |

saraḥśreṣṭhe saraḥśreṣṭhe vare candra-sarovare ||39||

sureśasyāpi nikaṭe subhadrasya taṭe taṭe |

agamye ca mahā-ghore gandha-mādana-gahvare ||40||

parijāta-taruṇāṁ ca puṣpitānāṁ manohare |

tad-antare sundare cāmodite puṣpa-vāyunā ||41||

malaye nilaye ramye sugandhe candanānvite |

candanokṣita-sarvāṅgaś candanāktena kāminā ||42||

ramya-campaka-śayyāsu candanāktāsu sasmitāḥ |

divāniśaṁ na jānanti kāminā sasmitena ca ||43||

visyandake śūrasene nandane puṣpa-bhadrake |

svāhā-vane kāmyake ca ramyake pāribhadrake ||44||

surandhake gandhake ca suraṅhre puṇḍrake 'pi ca |

kālañjare pañjare ca kāñcī-kāñcana-kānane ||45||

madhu-mādhava-māse ca madhūre madhu-kānane |

vane kalpa-tarūṇāṁ ca viśva-kāru-kṛta-sthale ||46||

ratnākarāṇāṁ nikare sundare sundarāntare |

suvele ca supārśve ca pravālāṁkura-kānane ||47||

mandāre mandire pūre gāndhāre ca yugandhare |

vane keli-kadambānāṁ ketakīnāṁ manohare ||48||

mādhavī-mālatīnāṁ ca yūthikānāṁ vane vane |

campakānāṁ palāśānāṁ kundānāṁ vipine tathā ||49||

nāgeśvara-lavaṅgānāṁ antare lalitālaye |

kumudānāṁ paṅkajānāṁ paṅkile komala-sthale ||50||

sthala-padma-prakāro ca bhūmi-campaka-kānane |

lāṅgalīnāṁ rasālānāṁ panasānāṁ sukha-prade ||51||

kadalī-badarīṇāṁ ca śrī-phalānāṁ ca śrī-yute |

jambīrāṇāṁ ca jambūnāṁ karañjānāṁ tathaiva ca ||52||

kṛtvā bihāraṁ tābhiś ca gandharvaś copavarhaṇaḥ |

divyaṁ varṣa-sahasraṁ ca svāśramaṁ punar āyayau ||53||

śrutvā vidhātur āhvānaṁ puṣkaraṁ ca yayau punaḥ |

dadarśa tatra brahmāṇam ratna-siṁhāsana-sthitam ||54||

devendraiś cāpi siddhendrair munīndraiḥ sankādibhiḥ |

samāvṛtaṁ sabhāyāṁ ca rakṣo-gandharva-kinnaraiḥ ||55||

suśobhitaṁ yathā candraṁ gagane bhagaṇaiḥ saha |

praṇanāma sabhā-madhye tābhiḥ sārdhaṁ jagad-vidhim ||56||

maheśaṁ ca gaṇeśaṁ ca dhaneśaṁ śeṣam īśvaram |

dharmaṁ dhanvantariṁ skandaṁ sūrya-soma-hutāśanam ||57||

upendrendraṁ viśva-kāruṁ varuṇaṁ pavanaṁ smaram |

yamam aṣṭau vasūn rudrān jayantaṁ nalakūvaram ||58||

sarvān devān namas-kṛtya nanāma muni-puṅgavam |

agastyaṁ ca pulastyaṁ ca pulahaṁ ca pracetasam ||59||

sarva-śreṣṭhaṁ vasiṣṭhaṁ ca dakṣaṁ ca kardamaṁ tathā |

sanakaṁ sanandaṁ ca tṛtīyaṁ ca sanātanam ||60||

sanat-kumāraṁ yogīśaṁ jñānināṁ ca guror gurum |

voḍhuṁ pañca-śikhaṁ saṅkhaṁ bhṛgum aṅgirasaṁ tathā ||61||

āsuriṁ kapilaṁ kautsaṁ kratuṁ nārāyaṇaṁ naram |

marīciṁ kaśyapaṁ kaṇvaṁ vyāsaṁ durvāsasaṁ kavim ||62||

bṛhaspatiṁ ca cyavanaṁ mārkaṇḍeyaṁ ca lomaśam |

vālmīkiṁ paraśu-rāmaṁ saṁvartaṁ ca vibhāṇḍakam ||63||

devalaṁ ca vāma-devam ṛśayaśṛṅgaṁ parāśāram |

etān sarvān namas-kṛtya tasthau sa purato vidheḥ ||64||

tuṣṭāva sarvān devāṁś ca munīndrāṁś ca tathaiva ca |

tam uvāca sabhā-madhye vidhātā jagatām api |

sasmitaḥ suprasannaś ca gandharvam upavarhaṇam ||65||

brahmovāca

śrī-kṛṣṇa-rasa-saṅgītaṁ vīṇā-dhvani-samanvitam |

kuru vatsādhunātraiva śṛṇvantu munayaḥ surāḥ ||66||

gopīnāṁ vastra-haraṇaṁ haraṁ rāsa-mahotsavam |

tābhiḥ sārdhaṁ jala-krīḍāṁ harer utkīrtanaṁ kuru ||67||

kṛṣṇa-saṅkīrtanaṁ tūrṇaṁ punāti śruti-mātrataḥ |

śrotāraṁ ca pravaktāraṁ puruṣaiḥ saptabhiḥ saha ||68||

yatraiva prabhaved vatsa tan-nāma-guṇānukīrtanam |

tatra sarvāṇi tīrthāni puṇyāni maṅgalāni ca ||69||

tat-kīrtana-dhvaniṁ śrutvā sarvāṇi pātakāni ca |

dūrād eva palāyante vainateyam ivoragāḥ ||70||

tad dinaṁ saphalaṁ dhanyaṁ yaśasyaṁ sarva-maṅgalam |

śrī-kṛṣṇa-kīrtanaṁ yatra tatraiva nāyuṣo vyayaḥ ||71||

saṁkīrtana-dhvaniṁ śrutvā ye ca nṛtyanti vaiṣṇavāḥ |

teṣāṁ pāda-rajaḥ-sparśāt sadyaḥ pūtā vasundharā ||72||

tat-kīrtanaṁ bhaved yatra kṛṣṇasya paramātmanaḥ |

sthānaṁ tac ca bhavet tīrthaṁ mṛtānāṁ tatra muktidam ||73||

nātra pāpāni tiṣṭhanti puṇyāni susthirāṇi ca |

tapasvināṁ ca vratināṁ vratānāṁ tapasāṁ sthalam ||74||

vartate pāpināṁ dehe pāpāni tri-vidhāni ca |

mahā-pāpopapāpātipāpāny eva smṛtāni ca ||75||

hantā yo vipra-bhikṣūṇāṁ yatīnāṁ brahma-cāriṇāṁ |

strīṇāṁ ca vaiṣṇavānāṁ ca sa mahā-pātakī smṛtaḥ ||76||

bhrūṇā-ghnaś cāpi go-ghnaś ca śūdra-ghnaś ca kṛta-ghnakaḥ |

viśvāsa-ghātī viḍ-bhojī sa eva hy upapātakī ||77||

agamyāgamino ye ca sura-vipra-svahāriṇaḥ |

atipātakinaś caite veda-vidbhiḥ prakīrtitāḥ ||78||

kṛṣṇa-saṁkīrtna-dhyānāt tan-mantra-grahaṇād aho |

mucyante pātakais tais taiḥ pāpinas tri-vidhāḥ smṛtāḥ ||79||

tapo-yajña-kṛtī pūtas tīrtha-snāta-vratī tathā |

bhikṣur yatir brahma-cārī vāna-prasthaś ca tāpasaḥ ||80||

pavitraḥ paramo vahniḥ supavitraṁ jalaṁ yathā |

ete sarve vaiṣṇavānāṁ kalāṁ nārhanti ṣoḍaśīm ||81||

viṣṇu-pādodakocchiṣṭaṁ bhuñjate ye ca nityaśaḥ |

paśyanti ca śilā-cakraṁ pūjāṁ kurvanti nityaśaḥ ||82||

jīvan-muktās ca te dhanyā hari-dāsāś ca bhārate |

pade pade 'śvamedhasya prāpnuvanti phalaṁ dhruvam ||83||

nahi teṣāṁ parābhūtāḥ puṇyavanto jagat-traye |

teṣāṁ ca pāda-rajasā tīrthaṁ pūtaṁ tathā dharā ||84|||

teṣāṁ ca darśanaṁ sparśaṁ vāñchanti munayaḥ surāḥ |

puruṣāṇāṁ sahasraṁ ca pūtaṁ taj-janma-mātrataḥ ||85||

ity uktvā jagatāṁ dhātā tatra tūṣṇīṁ babhūva saḥ |

āścaryaṁ menire śrutvā devāś ca munayas tathā ||86||

etasminn antare tatra vidyā-dharyaḥ samāgatāḥ |

gandharvāś cāpi vividhā nanṛtuḥ kinnarā jaguḥ ||87||

rambhor vaśī ghṛtācī ca menakā ca tilottamā |

sudhāmukhī pūrṇa-cittī mohinī kalikā tathā ||88||

campāvatī candra-mukhī padmā padma-mukhīti ca |

etāś cānyāś ca bahvyaś ca śvaśvat susthira-yauvanāḥ ||89||

bṛhan-nitamba-śroṇīkāstanabhāraiḥ samānatāḥ |

īṣaddhāsyāḥ prasannāsyāḥ kāmārtāś ca samāyayuḥ ||90||

veda-jñā mūrtimantaś ca vedāś cātvāra eva ca |

brāhmaṇā bhikṣavaḥ siddhā yatayo brahma-cāriṇaḥ ||91||

samāyayus tathā mandā daiva-jñāḥ stuti-pāṭhakāḥ |

lakṣmī sarasvatī durgā sāvitrī rohiṇī ratiḥ ||92||

tulasī pṛthivī gaṅgā svāhā ca yamunā tathā |

vāruṇī manasendrāṇī tāḥ sarvā deva-yoṣitaḥ ||93||

muni-patnyaś ca gandharvyo harṣa-yuktāḥ samāyayuḥ |

aho mahotsavaṁ paramānanda-mānasāḥ |

vicitrāṁ ca brahma-sabhāṁ puṣkaraṁ tīrtham āyayuḥ ||94||

iti śrī-nārada-pañca-rātre jñānāmṛta-sāre prathamaika-rātre

mahotsavārambho nāma daśamo 'dhyāyaḥ

**prathamaika-rātre ekādaśo 'dhyāyaḥ**

**atha mahotsava-darśanam**

śrī-vyāsa uvāca

atha gandharva-rājas tu bhagavān ājñayā vidheḥ |

saṁgītaṁ ca jagau tatra kṛṣṇa-rāsa-mahotsavam ||1||

susamaṁ tālamānaṁ ca sutānaṁ madhuraṁ śrutam |

vīṇā-mṛdaṅga-muraja-yuktaṁ dhvani-samanvitam ||2||

rāgiṇī-yukta-rāgeṇa samayoktena sundaram |

mādhuryaṁ mūrcchnāyuktaṁ manase harṣa-kāraṇam ||3||

vicitraṁ nṛtya-ruciraṁ rūpa-veśam uttamam |

lokānurāga-bījaṁ ca nāṭyopayukta-hastakam ||4||

dṛṣṭvā śrutvā surāḥ sarve munayaḥ sarva-yoṣitaḥ |

mūrcchāṁ prāyuś ca sahasā cetanāṁ ca punaḥ punaḥ ||5||

gopīnāṁ vastra-haraṇaṁ gopī-gaṇa-vilāpanaṁ |

tābhyo vastra-pradānaṁ ca saṁmānaṁ varadānakam ||6||

kātyāyanī-vrataṁ cāpi vipra-dārānna-bhojanam |

mahendra-darpa-pūjādi bhañjanaṁ śaila-pūjanam ||7||

punaś ca śuśruvuḥ sarve śrī-vṛndāvana-varṇanam |

saṁprāpuś ca punar mūrcchāṁ punaḥ prāpuś ca cetanām ||8||

tasmai dadau puro brahmā vahni-śuddhāṁśukaṁ param |

paraṁ śubhāśīr-vacanaṁ yat tan-mānasa-vāñchitam ||9||

amūlya-ratna-nirmāṇaṁ cāru-kuṇḍāla-yugmakam |

maṇīndra-sāra-mukuṭaṁ paraṁ ratnāṅgurīyakam ||10||

sugandhi candanaṁ puṣpaṁ sva-pāda-reṇum īpsitam |

amūlya-ratna-tilakaṁ ratna-bhūṣaṇam ujjvalam ||11||

pratyekaṁ vastu ruciraṁ tad-yoṣidbhyaś ca saṁdadau |

viśvakarmā ca nirmāṇa-maṇiṁ bhūṣaṇam uttamam ||12||

pratyekaṁ śaṅkha-sindūraṁ kastūrī-yukta-candanam |

sakarpūraṁ ca tāmbūlaṁ ratnendra-sāra-darpaṇam ||13||

maṇi-nirmāṇā-mañjoraṁ śveta-cāmara-śobhanam |

manoyāyi rathaṁ divyaṁ īsvarecchā-vinirmitam ||14||

muktā-māṇikya-hīrendrair maṇīndraiś ca pariṣkṛtam |

sad-ratna-mālā-jālaiś ca śveta-cāmara-darpaṇaiḥ ||15||

suśobhitaṁ ca parito lakṣaiḥ sundara-mandiraiḥ |

maṇi-mānikya-hīrāḍhyaṁ sad-ratna-kalaśojjvalam ||16||

sahasra-cakra-saṁsaktaṁ yojanāyata-sammitam |

dhanur lakṣocchritaṁ caiva sahasrāśvena yojitam ||17|

etad eva dadau brahmā prahṛṣṭas tuṣṭa eva ca |

śambhus tuṣṭo dadau hṛṣṭo hari-bhaktiṁ ca niścalām ||18||

jñānam adhyātmikaṁ caiva yoga-jñānaṁ sudurlabham |

nānā-janma-smṛti-jñānaṁ naipuṇyaṁ sarva-siddhiṣu ||19||

hareś carcāvidhānaṁ ca stavanaṁ pūjanaṁ tathā |

māṇikya-hīrāhāraṁ ca ratna-lakṣaṁ sudurlabham ||20||

nāga-hāraṁ dadau śeṣo nāgendramauli-maṇḍanam |

nāga-kanyā-śataṁ caiva vara-bhūṣaṇa-bhūṣitam ||21||

nāgebhyaś cābhyaṁ nityaṁ hisra-jantubhya eva ca |

nṛpālaya-gati-jñānaṁ sarva-loka-vilokanam ||22||

nirvighnatvaṁ dadau tasmai vighn-rājaś ca saṁsadi |

sudurlabhaṁ pāda-padma-yugma-reṇum abhīpsitam ||23||

amūlyaṁ ca nirupamaṁ grīṣma-sūrya-prabhopamam |

maṇi-rājaṁ sudīptaṁ ca triṣu lokeṣu durlabham ||24||

sarvatra vijayaṁ caiva vāñcchitaṁ nirmalaṁ yaśaḥ |

saṁgīta-vidyā-vijñānaṁ tan-naipuṇyaṁ manoharam ||25||

lakṣa-svarṇaṁ dhaneśaś ca dāsānāṁ ca śataṁ śatam |

dharmaḥ kīrtimayīṁ mālāṁ skando dhairyaṁ dadau tathā ||26||

viṣaya-jīrṇāpaharaṇaṁ dadau dhanvantarir manum |

sūryaḥ syamantaka-maṇiṁ svarṇā-bhārāṣṭakaprasum ||27||

candraḥ śvetāśva-ratnaṁ ca hy amūlyam uttamaṁ dadau |

vahni-śuddhāṁśuka-yugaṁ dadau vahniś ca saṁsadi ||28||

upendro ratna-koṭiṁ ca tad evendro dadau purā |

vīṇā-śilpaṁ viśvakarmā varuṇaś ca maṇi-srajam ||29||

smaraḥ śṛṅgāra-naipuṇyaṁ vīrya-stambhanam eva ca |

kāma-sandīpanaṁ jñānaṁ kāminī-prema-mūrchanam ||30||

kāminī-vaśa-gaṁ śilpaṁ rati-tattvaṁ dadau tathā |

pāpa-dāhana-mantraṁ ca ratna-chatraṁ samīraṇaḥ ||31||

yamaś ca dharma-tattvaṁ ca naraka-trāṇa-kāraṇam |

vasavaś ca vasūn divyān rudras tebhyo 'bhayaṁ dadau ||32||

madhu-pātraṁ sudhā-pātraṁ jayanto nalakūvaraḥ |

śukla-puṣpaṁ śukla-dhānyaṁ pāda-reṇum abhīpsitam ||33||

manobhirāṁ manuyo dadau tasmai śubhāśiṣam |

lakṣmīś ca paramaiśvaryaṁ bhāratī hāram uttamam ||34||

ratna-mālāṁ dadau durgā sarvatrābhayam īpsitam |

tat-patnībhyaś ca ratnāni sindūrābharaṇāni ca ||35||

krīḍā-padmaṁ rohinī ca ratiḥ sad-ratna-darpaṇam |

tulasī cātulaṁ mālyaṁ divyaṁ vasu vasundharā ||36||

gaṅgā ca vipulaṁ puṇyaṁ svāhā sad-ratna-pāśakam |

yamunā jalajaṁ padmam amlānaṁ sārvakālikam ||37||

vāruṇīṁ vāruṇī tuṣṭā ratna-pātraṁ śacī dadau |

manasā pradadau tasmai nāgānāṁ mauli-maṇḍanam ||38||

gandharvāś cāpi tat-patnyaḥ sva-śilpaṁ pradadus tathā |

paramānanda-yuktāś ca muni-patnyaḥ śubhāśiṣam ||39||

iti śrī-nārada-pañca-rātre jñānāmṛta-sāre prathamaika-rātre

mahotsava-darśanaṁ nāma ekādaśo 'dhyāyaḥ

**prathamaika-rātre dvādaśo 'dhyāyaḥ**

śuka uvāca

mahotsave suniṣpanne dānasyottara-kālataḥ |

kiṁ babhūva rahasyaṁ ca tan māṁ vyākhyātum arhasi ||1||

śrī-vyāsa uvāca

saṁprāpya dānaṁ devānāṁ gandharvaś copavarhaṇaḥ |

teṣāṁ ca purato bhaktyā vidayām āsa vai sadā ||2||

śrutvā tad vacanaṁ brahmā tam uvāca ca saṁsadi |

śambhunā ca samālocya brahmovāca vidhātā jagatām api ||3||

mathurā-gamanaṁ caiva kṛṣṇasya paramātmanaḥ |

vilāpaṁ gopa-gopīnāṁ śrāvayāsmāṁś ca sāmpratam ||4|||

mahotsavaṁ kuru punaḥ śṛṇvantu munayaḥ surāḥ |

gāyantu tāś ca saṁgītaṁ nṛtyantv apsarāṁ gaṇāḥ ||5||

brahmaṇaś ca vacaḥ śrutvā nanṛtyuś cāpsarogaṇāḥ |

cakrus tāḥ sarasaṁ gītaṁ vidyādharyaś ca saṁsadi ||6||

māyināṁ caiva pravaro gandharvaś copavarhaṇaḥ |

jagau sandhāna-bhāvena mathurā-gamanaṁ hareḥ ||7||

vilāpaṁ gokula-sthānāṁ śrutvā viprāḥ surādayaḥ |

mūrcchāṁ prāpuś ca rurudur dadur dānaṁ punaḥ punaḥ ||8||

gopīnāṁ virahālāpair mūrcchitaś copavarhaṇaḥ |

visvareṇa vitanāt tu tāla-bhaṅgo babhūva ha ||9||

tat tāla-bhaṅgaṁ vijñāya devāś ca munayas tathā |

cukupuḥ sahasā sarve nirgatās tan mukhāgnayaḥ ||10||

tad dṛṣṭvā sahasā bhīto gandharvaś copavarhaṇaḥ |

sasmāra kṛṣṇaṁ svabhīṣṭaṁ paramātmānam īśvaram ||11||

dadṛśuḥ smṛti-mātreṇa tat-tejo nabhasi sthitam |

stambhitā devatāḥ sarvāśi-cakra-puttalikā yathā ||12||

stambhitā vahnayaḥ sarve munayaś ca vijṛmbhitāḥ |

hari-smṛtiś cābhayadā śubhadā vighna-nāśinī ||13||

dadṛśur devatāḥ sarvāḥ munayaś cāpi yoṣitaḥ |

gandharvāś ca tathaivānye tejo dṛśyaṁ sukha-pradam ||14||

paraṁ kuñjñaṭikākāraṁ koṭīndu-kiraṇa-prabham |

yojanāyata-vistīrṇaṁ susnigdhaṁ sumanoharam ||15||

tat tejo 'bhyantare sarve dadṛśū ratham uttamam |

gavyūtimānaṁ vistīrṇaṁ dhanuṣ-koṭi-samucchritam ||16||

śvetāśvānāṁ ca cakrāṇāṁ sahasreṇa samāvṛtam |

amūlya-ratna-racitam īśvarecchā-vinirmitam ||17||

nānā-citra-vicitrāḍhyaṁ manoyāyi mamoharam |

muktāmāṇikya-parama-hīrāhārair virājitam ||18||

ratna-darpaṇa-lakṣaiś ca tri-lakṣaiḥ śveta-cāmaraiḥ |

vahni-śuddhāṁśukānāṁ ca tri-lakṣaiḥ pariśobhitam ||19||

tri-koṭibhiś ca jvalitaṁ krīḍā-sundara-mandiraiḥ |

pārijāta-prasūnānāṁ mandarāṇāṁ manoharaiḥ ||20||

mālājālais tri-lakṣaiś ca mālatīnāṁ ca maṇḍitam |

evaṁbhūtaṁ rathaṁ dṛṣṭvā dadṛśus te tad-anantare ||21||

madhya-koṣṭhābhyantare ca kiśoraṁ śyāma-sundaram |

vahni-śuddhāṁśukenaiva pīta-varṇena śobhitam ||22||

ratna-keyūra-valaya-ratna-mañjīra-rañjitam |

ratna-kuṇḍala-yugmena gaṇḍa-sthala-samujjvalam |||23||

īṣaddhāsya-prasannāsyaṁ nityopāsyaṁ surāsuraiḥ |

candanokṣita-sarvāṅgaṁ mālatī-mālya-maṇḍitam ||24||

maṇinā kaustubhendreṇa gaṇḍa-sthala-vibhūṣitam |

paraṁ pradhānaṁ paramaṁ paramātmānam īśvaram ||25||

stutaṁ brahmeśa-śeṣaiś ca rādhā-vakṣaḥ sthala-sthitam |

vedānirvacanīyaṁ ca svecchāmayam anīśvaram ||26||

nityaṁ nityaṁ nirguṇaṁ ca jyoti-rūpaṁ sanātanam |

prakṛteḥ param īśānaṁ bhaktānugrahakātaram ||27||

koṭi-kandarpa-lāvaṇya-līlā-dhāma-manoharam |

mayūra-puccha-cūḍaṁ ca varaṁ vaṁśī-dharaṁ paraṁ ||28||

dṛṣṭvā tam adbhutaṁ rūpaṁ tuṣṭāva kamalodbhavaḥ |

gaṇeśaḥ śeṣaḥ śambhuś ca tad-anye munayaḥ surāḥ ||29||

brahmovāca

paraṁ brahma paraṁ dhāma paramātmānam īśvaram |

vande vandyaṁ ca sarveṣāṁ sarva-kāraṇa-kāraṇam ||30||

sarveśvaraṁ sarva-rūpaṁ sarvādyaṁ sadbhir īḍitam |

vedāvedyaṁ ca vidvadbhir na dṛṣṭaṁ svapna-gocare ||31||

śrī-mahādeva uvāca

siddha-svarūpaṁ siddhādyaṁ siddha-bījaṁ sanātanam |

prasiddhaṁ siddhidaṁ śāntaṁ siddhānāṁ ca guror gurum ||32||

vande vandyaṁ ca mahatāṁ parāt parataraṁ vibhum |

svātmā-rāmaṁ pūrṇa-kāmaṁ bhaktānugrahakātaram ||33||

bhakti-priyaṁ ca bhakteśaṁ sva-bhakti-dāsyadaṁ param |

sva-pada-pradam ekaṁ ca dātāraṁ sarva-sampadām ||34||

ananta uvāca

vaktrāṇāṁ ca sahasreṇa kiṁ vā staumi śruti-śrutam |

koṭibhiḥ koṭibhir vaktraiḥ ko vā stotuṁ kṣamaḥ prabho ||35||

kim u stoṣyati śambhuś ca pañca-vaktreṇa vāñcchitam |

kartā caturṇāṁ vedānāṁ kiṁ stoṣyati catur-mukhaḥ ||36||

ṣaḍ-vaktro gaja-vaktraś ca devāś ca munayo 'pi vā |

vedā vā kiṁ veda-vidaḥ stuvanti prakṛteḥ param ||37||

vedānirvacanīyaṁ ca vedā nirvaktum akṣamāḥ |

veda-vijñāta-vākyena vidvāṁsaḥ kiṁ stuvanti tam ||38||

śrī-gaṇeśa uvāca

mūrkho vadati viṣṇāya budho vadati viṣṇave |

nama ity evam artham ca dvayor eva samaṁ phalam ||39||

yasmai dattaṁ ca yaj jñānaṁ jñāna-dātā hariḥ svayam |

jñānena tena sa stauti bhāva-grāhī janārdanaḥ ||40||

eka-vaktro 'neka-vaktro mūrkho vidvān sva-karmaṇā |

adhanī ca dhanī vāpi saputro vāpy aputrakaḥ ||41||

karmaṇā param īśaṁ ca stotuṁ ko vāpy anuttamam |

yathā-śakti stutiḥ pūjā vandanaṁ smaraṇaṁ hareḥ ||42||

saṁkīrtanaṁ ca bhajanaṁ japanaṁ buddhy-anukramam |

kurvanti santo 'santaś ca santataṁ paramātmanaḥ ||43||

kārtikeya uvāca

sarvāntarātmā bhagavān jñānaṁ ca sarva-jīvināṁ |

jñānānurūpaṁ stavanaṁ santo naiva hasanti tam ||44||

bhaveṣu tri-vidho loko 'py uttamo madhyamo 'dhamaḥ |

sarve sva-karma-vaśa-gā niṣekaḥ kena vāryate ||45||

sarveśvaraṁ ca saṁvīkṣya sarvo vadati mat-prabhum |

mad-īśvarasya samatā sarveṣu kiṁkareṣu ca ||46||

bhajanti kecit śuddhāntaṁ paramātmānam īśvaram |

kecit tad-aṁśāṁśaṁ prāpnuvanti krameṇa tam ||47||

dharma uvāca

ahaṁ sākṣī ca sarveṣāṁ vidhinā nirmitaḥ purā |

vidhātuś ca vidhātā tvaṁ sarveśvaraṁ namo 'stu te ||48||

devā ūcuḥ

yaṁ stotum asamarthaś ca sahasrāyuḥ svayaṁ vidhiḥ |

jñānādhidevaḥ śambhuś ca taṁ stotuṁ kiṁ vayaṁ kṣamāḥ ||49||

vedā ūcuḥ

kiṁ jānīmo vayaṁ ke vāpy ananteśasya yo guṇaḥ |

vayaṁ vedāś tvam asmākaṁ kāraṇasyāpi kārakaḥ ||50||

munayaḥ ūcuḥ

yadi vedā na jānanti māhātmyaṁ paramātmanaḥ |

na jānīmas tava guṇaṁ vedānusāriṇo vayam ||51||

sarasvaty uvāca

vidyādhidevatāhaṁ ca vedā vidyādhidevakāḥ |

vedādhidevo dhātā ca tad-īśaṁ staumi kiṁ prabho ||52||

padmovāca

yat pāda-padmaṁ padmeśaḥ śeṣāś cānye surās tathā |

dhyāyante munayo devā dhyāye taṁ prakṛteḥ param ||53||

sāvitry uvāca

sāvitrī veda-mātāhaṁ vedānāṁ janako vidhiḥ |

tvām eva dhatte dhātaraṁ namāmi tri-guṇāt param ||54||

śrī-pārvaty uvāca

tava vakṣasi rādhāhaṁ rāse vṛndāvane vane |

mahā-lakṣmīś ca vaikuṇṭhe pāda-padmārcane ratā ||55||

śveta-dvīpe sindhu-kanyā viṣṇor urasi bhū-tale |

brahma-loke ca brahmāṇī veda-mātā ca bhāratī ||56||

tavājñayā ca devānām avirbhūtā ca tejasi |

nihatya daityān devārīn datvā rājyaṁ surāya ca ||57||

tat-paścād dakṣa-kanyāham adhunā pārvatī hare |

tavājñayā hara-kroḍe tvad-bhaktā prati-janmani ||58||

nārāyaṇa-priyā śaśvat tena nārāyaṇī śrutau |

viṣṇor ahaṁ parā-śaktir viṣṇu-māyā ca vaiṣṇavī ||59||

ananta-koṭi brahmāṇḍaṁ mayā sammohitaṁ sadā |

viduṣāṁ rasanāgre ca pratyakṣaṁ hi sarasvatī ||60||

mahā-viṣṇoś ca mātāhaṁ viśvāni yasya lomasu |

rāmeśvarī ca sarvādyā sarva-śakti-svarūpiṇī ||61||

tad-rāse dhāraṇād rādhā vidvadbhiḥ parikīrtitā |

paramānanda-pādābjaṁ vande sānanda-pūrvakam ||62||

yat-pāda-padmaṁ dhyāyante paramānanda-kāraṇam |

pāda-padmeśa-śeṣādyā munayo manavaḥ surāḥ ||63||

yoginaḥ santataṁ santaḥ siddhāś ca vaiṣṇavās tathā |

anugrahaṁ kuru vibho buddhi-śaktir ahaṁ tava ||64||

iti saṁvṛtaṁ stotraṁ yaḥ paṭhet saṁyataḥ śuciḥ |

ihaiva ca sukhaṁ bhuṅkte yāty ante śrī-hareḥ padam ||65||

nivṛtteṣu ca vedeṣu devīṣu muni-puṅgave |

upavarhaṇa-gandharvaḥ stutiṁ kartuṁ samudyataḥ ||66||

**atha gandharva-kṛta-stotram**

gandharva uvāca

vande nava-ghana-śyāmaṁ pīta-kauśeya-vāsasam |

sānandaṁ sundaraṁ śuddhaṁ śrī-kṛṣṇaṁ prakṛteḥ param ||67||

rādheśaṁ rādhikā-prāṇa-vallabhaṁ vallavī-sutam |

rādhā-sevita-pādābjaṁ rādhā-vakṣaḥ-sthala-sthitam ||68||

rādhānurāgaṁ rādhikeṣṭaṁ rādhāpahṛta-mānasam |

rādhādharaṁ bhavādhāraṁ sarvādhāraṁ namāmi tam ||69||

rādhā-hṛt-padma-madhye ca vasantaṁ santataṁ śubham |

rādhā-saha-caraṁ śaśvat rādhājñā-pari-pālakam ||70||

dhyāyante yogino yogāt siddhāḥ siddheśvarāś ca yam |

taṁ dhyāye satataṁ śuddhaṁ bhagavantaṁ sanātanam ||71||

sevante santataṁ santo brahmeśa-śeṣa-saṁjñakāḥ |

sevante nirguṇaṁ brahma bhagavantaṁ sanātanam ||72||

nirliptaṁ ca nirīhaṁ ca paramātmānam īśvaram |

nityaṁ satyaṁ ca paraṁ bhagavantaṁ sanātanam ||73||

yaṁ sṛṣṭer ādi-bhūtaṁ ca sarva-bījaṁ parāt param |

yoginas taṁ prapadyante bhagavantaṁ sanātanam ||74||

bījaṁ nānāvatārāṇāṁ sarva-kāraṇa-kāraṇam |

vedāvedyaṁ veda-bījaṁ veda-kāraṇa-kāraṇam ||75||

yoginas taṁ prapadyante bhagavantaṁ sanātanam |

ity evam uktvā gandharvaḥ papāta dharaṇī-tale ||76||

nanāma daṇḍavad bhūmau deva-devaṁ parāt param |

iti tena kṛtaṁ stotraṁ yaḥ paṭhet prayataḥ śuciḥ ||77||

ihaiva jīvan-muktaś ca pare yāti parāṁ gatim |

hari-bhaktiṁ harer dāsyaṁ goloke ca nirāmayaḥ |

pārṣada-pravaratvaṁ ca labhate nātra saṁśayaḥ ||78||

iti śrī-nārada-pañca-rātre jñānāmṛta-sāre prathamaika-rātre

gandharva-kṛta-stotraṁ nāma dvādaśo 'dhyāyaḥ

**prathamaika-rātre trayodaśo 'dhyāyaḥ**

śrī-śuka uvāca

stotrāntare ca kāle ca kiṁ rahasyaṁ babhūva ha |

tan me kathaya bhadraṁ te bhagavan bhagavad-vacaḥ ||1||

śrī-vyāsa uvāca

stotrāntare ca kāle ca gandharvaś copavarhaṇaḥ |

uvāca brahma-saṁsadi bhagavantaṁ sanātanam ||2||

sarvair devair ahaṁ śaptaś cādhunā deva-hetunā |

devānām agni-puñjaś ca pradīptaś ca sumeruvat ||3||

adhunā ca tvayi gate bhasmāsān māṁ kariṣyati |

ato rakṣa jagannātha māṁ samuddhartum arhasi ||4||

tvad-aṁśa-śūkareṇaiva dharoddhāraḥ kṛtaḥ purā |

hiraṇyākhyaṁ mahā-daityaṁ nihatya cāvalīlayā ||5||

pādma-padmārcita-pade padme te śaraṇāgatam |

mām anāthaṁ bhayākrāntaṁ rakṣa rakṣa surānalāt ||6||

gandharvasya vacaḥ śrutvā prahasya jagad-īśvaraḥ |

uvāca ślakṣṇayā vācā brahmeśo brahma-saṁsadi ||7||

**atha gandharva-mokṣaṇam**

śrī-bhagavān uvāca

gandharva-rāja-pravara sthiro bhava bhayaṁ tyaja |

śubhāśrayasya bhaktasya bhayaṁ kiṁ te mayi sthite ||8||

sarvebhyo 'pi bhayaṁ nāsti mad-bhaktānām akarmaṇām |

janma-mṛtyu-jarā-vyādhi-bhayaṁ teṣāṁ na vidyate ||9||

man-mantropāsakaś caiva svatantro nitya-vigrahaḥ |

punar na vidyate janma mantra-grahaṇa-mātrataḥ ||10||

nāsti kālād bhayaṁ tasya na niṣekād vidher api |

mantra-grahaṇa-mātreṇa mucyate sarva-karmaṇaḥ ||11||

man-mantro hi dehāt pāpaṁ koṭi-janma-kṛtaṁ ca yat |

sudīpto jvalad-agniś ca tṛṇa-puñjaṁ dehād yathā ||12||

man-mantra-grahaṇād yogān man-nāma-grahaṇasya vā |

teṣāṁ pāpāni vepante koṭi-janma-kṛtāni ca ||13||

yamas tan-nāma-likhanaṁ dūrī-bhūtaṁ karoti ca |

ante dāsyaṁ ca labhate gatvā golokam uttamam ||14||

yāvad āyur bhramet tāvat svatantro matta-kuñjaraḥ |

tataḥ pāpāḥ phalāyante vainateyād ivoragāḥ ||15||

teṣāṁ ca pāda-rajasā sadyaḥ pūtā vasundharā |

punāti sarva-tīrthāni dūrato darśanād api ||16||

pūtaś ca pavano vahnir jalaṁ ca tulasī-dalam |

pūtāny eva hi tīrthāni gaṅgādīni ca gāyana ||17||

pūtā suśīlā dharmiṣṭhā suvratā strī pati-vratā |

man-mantropāsakāś caiva tebhyaḥ pūtottamāḥ sadā ||18||

mantropāsakānāṁ ca tīrtha-sthānaṁ vrataṁ suta |

śrāddhaṁ dānaṁ pūjanaṁ ca yathā carvita-carvaṇam ||19||

bhaktyā tīrthāni pūtāni svataḥ pūto hi vaiṣṇavaḥ |

tat tantraṁ ca tathā dāna-malaṁ śrāddhaṁ ca niṣphalam ||20||

śrāddhasya sampradānaṁ ca kartuś ca puruṣa-trayam |

puruṣāṇāṁ śataṁ muktaṁ ko bhuṅkte śrāddha-vastu ca ||21||

kecid evaṁ vadantīti pitṛ-lokārtham eva ca |

tad-viruddhaṁ ca te tuṣṭā mantra-grahaṇa-mātrataḥ ||22||

teṣāṁ śubhāśiṣaṁ karma naiva bhogāya kalpate |

devān na prabhaved vatsa siddha-dhānye yathāṅkuraḥ ||23||

sākṣāt karoti teṣāṁ ca karma-mūla-nikṛntanam |

mantropāsakād anye karma-bhogaṁ ca bhuñjate ||24||

mayā svayaṁ pradattaś ca sva-mantraḥ puruṣāya ca |

para-dvārād grāhayitvā bhaktaṁ muktaṁ karomy aham ||25||

mayā pradatta-mantraś ca purā mṛtyuñjayas tathā |

mṛtyuñjayāya goloke śuddha-sattva-guṇāya ca ||26||

punaḥ sanat-kumārāya dharmāya brahmaṇe tathā |

kapilāya ca śeṣāya gaṇeśāya ca mahā-mate ||27||

nārāyaṇarṣaye caiva dharma-putrāya dhīmate |

punar mahā-viṣṇave ca viśvāni yasya lomasu ||28||

kālādhiṣṭhātṛ-devāya tasmai sarvāntakāya ca |

upendrāya ca kāmāya bhṛgave 'ṅgirase tathā ||29||

sarasvatyai ca padmāyai rādhāyai virajā-taṭe |

śavitryai viṣṇu-māyāyai pārṣadebhyaś ca putraka ||30||

tubhyaṁ na datto mantro 'tra śrūyatāṁ tan nimittakam |

janiṣyasi śūdra-yonau brahmaṇo vākya-pālanāt ||31||

ity evaṁ kathitaṁ sarvaṁ gaccha vatsa yathā sukham |

dvādaśābdāntare śūdra-yonau devāj janiṣyasi ||32||

pañca-varṣābhyantare ca man-mantraṁ prāpya viprataḥ |

daśābdānte vapus tyaktvā brahma-putro bhaviṣyasi ||33||

man-mantraṁ punar eveti śambhu-vaktrāl labhiṣyasi |

ity evam uktvā sarvātmā tatraivāntaradhīyata ||34||

gandharvaḥ prayayau tasmād yoṣidbhiḥ saha putraka |

ity evaṁ kathitaṁ sarvaṁ pūrva-vṛttāntam eva ca ||35||

iti śrī-nārada-pañca-rātre jñānāmṛta-sāre prathamaika-rātre

gandharva-mokṣaṇaṁ nāma trayodaśo 'dhyāyaḥ

**prathamaika-rātre caturdaśo 'dhyāyaḥ**

śrī-śuka uvāca

prayāte rādhikā-nāthe golokaṁ ca nirāmayam |

babhūva kiṁ rahasyaṁ ca gate gandharva-puṅgave ||1||

śrī-vyāsa uvāca

sarve devāś ca munayaḥ prayāte paramātmani |

sarve babhūvus te tūṣṇīṁ vayāṁsīva dinātyaye ||2||

uvāca śambhur brahmāṇaṁ nīti-sāra-viśāradam |

jñānādhidevo bhagavān pariṇāma-sukhaṁ vacaḥ ||3||

śrī-mahā-deva uvāca

rakṣitā yasya bhagavān kalyāṇaṁ tasya santatam |

sa yasya vighna-kartā ca rakṣituṁ taṁ ca kaḥ kṣamaḥ ||4||

smṛti-mātreṇa nirvighnā ye ca kṛṣṇa-parāyaṇaḥ |

vighnaṁ kartuṁ ke samarthās teṣāṁ ca munayaḥ surāḥ ||5||

kopāgnināṁ sthalaṁ kutra stambhitānāṁ ca sāmpratam |

devānāṁ ca munīnāṁ ca kṣaṇenaiveśvarecchayā ||6||

yadi tiṣṭhanti bhūmau ca dagdha-śasyā vasundharā |

jale yadi tatas taptaṁ naṣṭhāste jala-jantavaḥ ||7||

sthāle dahanti lokāṁś ca vṛkṣāṁś ca pralayāgnayaḥ |

vidhānaṁ kartum ucitam eṣāṁ ca jagatāṁ vidhe ||8||

tvam eva dhātā jagatāṁ pitā ca viṣṇur īśvaraḥ |

kālāgni-rudraḥ saṁhartā nedānī pralaya-kṣamaḥ ||9||

ete viṣayiṇaḥ sarve kṛṣṇasya paramātmanaḥ |

ājñāvahāś ca satataṁ dik-pālāś ca dig-īśvarāḥ ||10||

tasyaivājñāvaho dharmaḥ sākṣī ca karmaṇāṁ nṛṇām |

bhramanti viṣaye śaśvan mohitā māyayā hareḥ ||11||

ahaṁ na pātā na sraṣṭā na saṁhartā ca jīvanām |

nirlipto ' haṁ tapasvī ca harer ārādhanonmukhaḥ ||12||

saṁhāra-viṣayaṁ mahyaṁ śrī-kṛṣṇaś ca purā dadau |

datvā rudrāya tad ahaṁ tapasyāsu rato hareḥ ||13||

tad-arcanena dhyānena tapasā pūjanena ca |

stavena kavacanenaiva nāma-mantra-japena ca ||14||

mṛtyuñjayo ' haṁ adhunā na ca kālād bhayaṁ mama |

kālaḥ saṁharate sarvaṁ māṁ vinā ca tatheśvaram ||15||

purā sarvādi-sarge ca kasyacit sraṣṭur eva ca |

bhālodbhavāś ca te rudrās teṣv eko ' haṁ śaṅkaraḥ ||16||

kalpaś ca brahmaṇaḥ pāte laye prākṛtike tathā |

sarve naṣṭā viṣayiṇo na bhaktāś ca yatheśvaraḥ ||17||

asaṁkhya-brahmaṇaḥ pātaḥ kalpaś cāsaṁkhya eva ca |

samatītaḥ kati-vidho bhavitā yā punaḥ punaḥ ||18||

śrī-kṛṣṇasya nimeṣeṇa brahmaṇaḥ patanaṁ bhavet |

tatra prākṛtikāḥ sarve tiro-bhūtāḥ punaḥ punaḥ ||19||

na prākṛto na viṣayī nitya-dehī ca vaiṣṇavaḥ |

harer vareṇāmaro 'haṁ śivādhāras tatas tataḥ ||20||

jala-plutaṁ ca viśvaughaṁ laye prākṛtike dhruvam |

ābrahma-loka-paryantaṁ paraṁ kṛṣṇālayaṁ vinā ||21||

sarvā devyo vilīnāś ca kṛṣṇaḥ satyaṁ suniścitam |

sarve pumāṁso līnāś ca satye nitye sanātane ||22||

ahaṁ kṛṣṇaś ca prakṛtiḥ pārṣada-pravaro hareḥ |

nityaṁ nityā vidyamānā goloke ca nirāmaye ||23||

eka īśo na dvitīya iti sarvādi-sargataḥ |

nahi naśyanti tad-bhaktāḥ prakṛti-prākṛte laye ||24||

tasya bhaktottamānāṁ ca satataṁ smaraṇena ca |

āyur-vyayo nahi bhavet kathaṁ mṛtyur bhaviṣyati ||25||

na vāsudeva-bhaktānām aśubhaṁ vidyate kvacit |

teṣāṁ bhaktottamānāṁ ca satataṁ smaraṇena ca ||26||

janma-mṛtyu-jarā-vyādhi-bhayaṁ nāpy upajāyate |

atra kalpe bhavān brahmā vyavasthātā ca karmasu ||27||

sthalaṁ kopānalānāṁ ca vidhānaṁ yad vidhe kuru |

śambhoś ca vacanaṁ śrutvā kampitaḥ kamalāsanaḥ |

sthalaṁ cakāra vahnīnām ājñayā śaṅkarasya ca ||28||

brahmovaca

jvaras tri-pādas tri-śirāḥ ṣaḍ-bhujo nava-locanaḥ |

bhasma-praharaṇo raudraḥ kālāntakayamopamaḥ ||29||

bhave bhavatu sarvatra bhava-kopānalo 'dhunā |

prākṛteṣu ca deheṣu vyāpāro 'sya mayā kṛtaḥ ||30||

mama kopānalaḥ śambho saṁskṛtāgnir dvijasya ca |

bhave bhavatu sarvatra vyāpāro 'sya mayā kṛtaḥ ||31||

śeṣasya kopa-vahniś ca śeṣāsye 'stv adhunā śiva |

yato viśvaṁ ca pralaye dahed gomaya-piṇḍavat ||32||

vahner mukhyānalo viśve vyavahārāgnir īśvaraḥ |

bhvatv eva hi sarvatra sarveṣām upakārakaḥ ||33||

dharmāsya-kopa-vahniś ca kṛṣṇāgniś ca bhavatv ayam |

adharmaṁ kurvatāṁ sarvaṁ dāhanaṁ ca kariṣyati ||34||

sūrya-kopānalaś cāyaṁ dāvāgniś ca vaneṣu ca |

sthitir asya taroḥ skandhe tad-bhakṣyāḥ paśu-pakṣiṇaḥ ||35||

candra-kopānalo viśve kāmināṁ virahānalaḥ |

dampatyor virahe śaśvad bhakṣyati sma dvayos tanum ||36||

indra-kopānalaḥ sadyo vajrāgniś ca babhūva ha |

upendrasyānalaś caiva vidyud eva bhvatv ayam ||37||

rudrāṇām āsya-vahniś ca maholkāgnir bhavatv ayam |

gaṇeśāgniḥ pṛthivyāṁ tu yathāsthāne tu tiṣṭhati ||38||

yatra tiṣṭhet tad uṣaram evam evaṁ vidur budhāḥ |

skanda-kopānalaś caiva raṇāstrāgnir babhūva ha ||39||

kāmetarāṇāṁ devānāṁ munīnāṁ ca mukhānalaḥ |

jagrāhaurva-munis tatra tejasi brahmaṇaḥ sutaḥ ||40||

sva-dakṣiṇorau sa muniḥ saṁsthāpya veda-mantrataḥ |

brahmaṇaṁ ca namas-kṛtya śaṅkaraṁ tapase yayau ||41||

kālena tasmān niḥsṛtya samudre vāḍavānalaḥ |

sa babhūva purā putra paramaurvānalaḥ svayam ||42||

kāmāgnim ulvaṇaṁ dṛṣṭvā vicintya manasā vidhiḥ |

samālocya suraiḥ sārdhaṁ munīndraiḥ saha saṁsadi ||43||

ajuhāva striyaḥ sarvāḥ suvratāś ca pati-vratāḥ |

āyuyur yoṣitaḥ sarvās tā ūcuḥ kamalodbhavam ||44||

striya ūcuḥ

kim asmān brūhi bhagavan śādhi naḥ karavāma kim |

ālocya manasā sarvaṁ dehi bhāraṁ vayaṁ striyaḥ ||45||

brahmovāca

gṛhītvā madanāgniṁ ca maithune sukha-dāyakam |

viśve ca yoṣitaḥ sarvāḥ śaśvat-kāmā bhavantu ca ||46||

brahmaṇaś ca vacaḥ śrutvā kopa-raktāsya-locanaḥ |

tam ūcuḥ yoṣitaḥ sarvā bhayaṁ tyaktvā ca saṁsadi ||47||

striya ūcuḥ

dhik tvāṁ jagad-vidhiṁ vyarthaṁ cakāra parameśvaraḥ |

apūjyo mohinī-śāpāt putra-śāpena sāmpratam ||48||

gṛhītvā madanāgniṁ ca puruṣāś ca tathā striyaḥ |

nityaṁ dahanti satataṁ vāstavaṁ duḥsahaṁ param ||49||

tad-eka-bhāgaḥ puruṣe tri-bhāgaś cāpi yoṣiti |

tena dugdhāḥ striyaḥ sarvāś cāsmākam apareṇa kim ||50||

samarpaṇaṁ cet puruṣe yad yasmāsu smarānalaḥ |

bhasmī-bhūtaṁ kariṣyāmo rakṣitā ko bhavet tava ||51||

pati-vratā-vacaḥ śrutvā tam uvāca śivaḥ svayam |

hitaṁ satyaṁ niti-sāraṁ pariṇāma-sukhāvaham ||52||

**atha kulaṭotpattiḥ**

śrī-mahā-deva uvāca

tyaja dvandvaṁ mahā-bhāga suvratābhiḥ sahādhunā |

pati-vratānāṁ tejaś ca sarvebhyaś ca paraṁ bhavet ||53||

nirmāṇaṁ kuru devendra kṛtyāṁ strī-jātim īśvara |

tasyai dehi duḥkha-bījaṁ kāma-kopānalaṁ param ||54||

śaṅkarasya vacaḥ śrutvā satvaraṁ jagatāṁ vidhiḥ |

sasṛje tat-kṣaṇaṁ mūrtiṁ strī-rūpāṁ sumanoharāṁ ||55||

aho rūpam aho veśam aho asyā navaṁ vayaḥ |

aho cakṣuḥ kaṭākṣaṁ ca munīnāṁ mohayan manaḥ ||56||

aho kaṭhinaṁ cāru stana-yugmaṁ suvartulam |

vicitraṁ kaṭhinaṁ sthūlaṁ śroṇi-yugmaṁ ca sundaram ||57||

nitamba-yugmaṁ valitaṁ cakrākāraṁ sukomalam |

śveta-campaka-varṇābhaṁ sarvāvayam īpsitam ||58||

śarat-pārvaṇa-koṭīndu-vinindāsyaṁ suśobhanam |

īṣaddhāsya-prasannāsyaṁ vastreṇācchāditaṁ mudā ||59||

vapuḥ sukomalam cālaṁ nāti-dīrghaṁ na vakharam |

vahni-śuddhāṁśukaṁ ratna-bhūṣaṇair bhūṣitaṁ sadā ||60||

dāḍimba-kumudākāraṁ sāndraṁ sindūra-sundaram |

kastūrī-vindunā sārdhaṁ snigdha-candana-vindubhiḥ ||61||

pakva-bimba-phalākāram adha-rauṣṭha-puṭaṁ param |

danta-paṁkti-yugaṁ caiva dāḍimba-bīja-sannibham ||62||

sucāru kavarī-bhāraṁ mālatī-mālya-maṇḍitam |

tasyai dadau ca kāmāgniṁ dṛṣṭvā tāṁ kamalodbhavaḥ ||63||

dṛṣṭvā sā candra-rūpaṁ ca kāmonmattā vicetanā |

kṛtvā kaṭākṣaṁ smerāśyā māṁ bhajasvety uvāca sā ||64||

saspitaḥ prayayau candro lajjayā ca sabhā-talāt |

kāmaṁ dṛṣṭvā ca cakame kāmārtā sā gata-trapā ||65||

dudrāva kāmas tasmāc ca tat-paścāt sā dadhāva ca |

jahasur devatāḥ sarvā munayaś cāpi saṁsadi ||66||

lajjitā yoṣitah sarvās tāṁ vārayitum akṣamāḥ |

sarve cakruḥ parīhāsaṁ strī-vargaṁ śaṅkarādayaḥ ||67||

kāmaṁ na labdhvā sā ca strī nivṛtyāgatya saṁsadi |

tam aśvinī-kumāraṁ cāpy uvāca sura-sannidhau ||68||

kṛtyā-kāminy uvāca

māṁ bhajasva raveḥ putra priyāṁ rasavatīṁ mudā |

śṛṅgāre sukhadāṁ śāntāṁ parāṁ kāmāturāṁ varāṁ ||69||

tvayā śārdhaṁ bhramiṣyāmi sundare gahane vane |

rahasi rahasi krīḍāṁ kariṣyāmi divāniśam ||70||

madhu-pānaṁ ca dāsyāmi vāsitaṁ cāmalaṁ jalam |

sakarpūraṁ ca tāmbūlaṁ bhoga-vastu manoharam ||71||

śayyāṁ manoramāṁ kṛtvā sapuṣpa-candanārcitām |

bhagavantaṁ kariṣyāmi puṣpa-candana-carcitam ||72||

kumāra uvāca

vacanaṁ vada vāme mām ātmano hṛdayaṅgama |

vihāya kapaṭaṁ kānte kapaṭaṁ dharma-nāśanam ||73||

strī-dharmaṁ strī-manas-kāmaṁ strī-svabhāvaṁ ca kīdṛśam |

tad-ācāraṁ kati-vidhaṁ tan māṁ vyākhyātum arhasi ||74||

aśvinīja-vacaḥ śrutvā kāmārtā tam uvāca sā |

kāmārtānāṁ kva lajjā ca kva bhayaṁ mānam eva ca ||75||

**atha kulaṭā-svabhāva-kathanam**

kāminy uvāca

sthānaṁ nāsti kṣaṇaṁ nāsti nāsti dūtī tad uttamā |

tenaiva yuvatīnāṁ ca satītvam upajāyate ||76||

suveśaṁ kāmukaṁ dṛṣṭvā kāminī madanāturā |

tad rātraṁ ca pulakitaṁ yonau kaṇḍūyanaṁ paraṁ ||77||

vicetanā bhavet sā ca kāma-jvara-prapīḍitā |

sarvaṁ tyajati tad-dhetoḥ putraṁ kāntaṁ gṛhaṁ dhanam ||78|||

labdhvā yuvānaṁ puruṣaṁ deśa-tyāgaṁ karoti sā |

tad-uttamaṁ punar labdhvā taṁ tyajet sā kṣaṇena ca ||79||

viṣaṁ dātuṁ samarthā sā svāminaṁ guṇināṁ varam |

mlecchaṁ yuvānaṁ samprāpya sarvasvaṁ dātum utsukā ||80||

tyajet kula-bhayaṁ lajjāṁ dharmaṁ bandhuṁ yaśaḥ śriyam |

samprāpya rati-śūraṁ ca yuvānaṁ suratonmukham ||81||

sudṛśyaṁ sundara-mukhaṁ śaśvan-madhuritaṁ vacaḥ |

hṛdayaṁ kṣura-dhārābhaṁ ko vā jānāti tan-manaḥ ||82||

vidyucchaṭā jale rekhā cāsthirā ca yathāmbare |

tathāsthirā ca kulaṭā-prītiḥ svapnaṁ ca tad-vacaḥ ||83||

kulaṭānāṁ na satyaṁ ca na ca dharmo bhayaṁ dayā |

na laukikaṁ na lajjā syāj jāra-jintā nirantaram ||84||

svapne jāgaraṇe caiva bhojane śayane sadā |

nirantaraṁ kāma-cintā jāre sneho na cānyataḥ ||85||

kulaṭā nara-ghātibhyo nirdayā duṣṭa-mānasāḥ |

jārārthe ca sutaṁ hanti bāndhavasya ca kā kathā ||86||

na hi vedā vidanty evaṁ kulatā-hṛdayaṅgamam |

kathaṁ devās ca munayaḥ santo jānanti niścayam ||87||

rati-śūraṁ priyaṁ dṛṣṭvā kṣīraṁ ghṛtam ivācaret |

gate vayasi jīrṇaṁ taṁ viṣaṁ dṛṣṭvā tyajet kṣaṇāt ||88||

na viśvaseyus tāṁ duṣṭo tasmāt santo hi santataṁ |

na ripuḥ puruṣāṇāṁ ca duṣṭa-strībhyaḥ paro bhuvi ||89||

viṣaṁ mantrād upaśamaṁ jalād vahniś ca niścitaṁ |

agneś ca kaṇṭhakocchannaṁ durjanaḥ stavanād vaśaḥ ||90||

lubdho dhanena rājā ca sevayā satataṁ vaśaḥ |

miśraṁ svaccha-svabhāvena bhayena ca ripur vaśaḥ ||91||

ādareṇa vaśo vipro yauvatī prema-bhārataḥ |

bandhur vaśaḥ samatayā guruḥ praṇatibhiḥ sadā ||92||

mūrkho vaśaḥ kathāyāṁ ca vidvān vidyā-vicārataḥ |

na hi duṣṭā ca kulaṭā puṁsaś ca vaśagā bhavet ||93||

sva-kārye tat-parā śaśvat prītiḥ kāryānurodhataḥ |

na sarvasya vaśī-bhūtā vinā śṛṅgāram ulvaṇam ||94||

na prītyā na dhanenaiva na stavān na sevayā |

na prāṇa-dānato veśyā vaśī-bhūtā bhavet kṣaṇam ||95||

āhāro dvi-guṇas tāsāṁ buddhis tāsāṁ catur-guṇā |

ṣaḍ-guṇā mantraṇā tāsāṁ kāmaś cāṣṭa-gunaḥ smṛtaḥ ||96||

śaśvat-kāmā ca kulaṭā na ca tṛptiś ca krīḍayā |

haviṣā kṛṣṇa-vartmeva bhūya evābhivardhate ||97||

divāniśaṁ ca śṛṅgāraṁ kurute tat-pumān yadi |

na tṛptiḥ kulaṭānāṁ ca pumāṁsaṁ grastum icchati ||98||

nāgnis tṛpyati kāṣṭhānāṁ nāpagānāṁ mahodadhiḥ |

nāntakaḥ sarva-bhūtānāṁ nāsāṁ tṛpyati sampadām ||99||

na śreyasāṁ manas tṛptaṁ vāḍavāgnir na pāthasām |

vasundharā na rajasāṁ na puṁsāṁ kulaṭā tathā ||100||

ity evaṁ kathitaṁ kiṁcit sarvaṁ vaktuṁ ca nocitam |

lajjā bījaṁ yoṣitāṁ ca nibodha bhāskarātmaja ||101||

śrutvā ca kṛtyā-strī-vākyaṁ jahasur munayaḥ surāḥ |

cukupur yoṣitaḥ sarvāḥ padmādyā lajjitāḥ suta ||102||

lajjā-natānanā lakṣmīr niryayau deva-maṇḍalāt |

tat paścāt pārvatī sārdhaṁ sarasvatyā natānanā ||103||

sāvitrī rohinī svāhā vāruṇī ca ratiḥ śacī |

sarvā babhūvur ekatra pracakrur mantraṇāṁ ca tāḥ ||104||

kṛtyā-striyaḥ samāhūya tā ūcuś ca krameṇa ca |

rodhayām āsur iṣṭāṁ tāṁ sugopyāṁ api yoṣitaḥ ||105||

tasyā mukhe dadau hastaṁ suśīlā kamalālayā |

salajjitā bhava sute śāntā ceti śubhāśiṣam ||106||

sarasvatī dadau tasyai cābhimānaṁ ca dhairyatām |

maukharyaṁ vāvadūkatvaṁ mantraṇām ātma-rakṣaṇam ||107||

sāvitrī ca dadau tasyai sauśīlyaṁ cātidurlabham |

ātma-saṁgopanaṁ caiva gāmbhīryaṁ kulato bhayam ||108||

pārvaty uvāca

dhik tvāṁ sva-bhāva-kulaṭāṁ lajjitā bhava sundari |

sva-mānaṁ gauravaṁ rakṣa hy asmākaṁ ca smarātura ||109||

jani labha pṛthivyāṁ ca kāya-vyūhaṁ vidhāya ca |

puṁsām aṣṭa-guṇaṁ kāmaṁ labhasva ca pṛthak prṛthak ||110||

lajjāṁ catur-guṇāṁ cāpi dviguṇāṁ dhairyatāṁ tathā |

abhogecchadhame gaccha dūraṁ gaccha mamāntikāt ||111||

puṁsāṁ ca dvi-guṇaḥ kāmo vāstavīṇāṁ ca yoṣitām |

lajjā cāṣṭa-guṇā cāpi dhairyatā ca catur-guṇā ||112||

kula-dharmaḥ kula-bhayaṁ sauśīlyaṁ mānam ūrjitam |

śaśvat tiṣṭhatu puṁsy eva strīṣu ca mamājñayā ||113||

yasmāt sadasi sarvebhyo lajjā-hīnaḥ surādhamaḥ |

strī-sva-bhāvaṁ ca papraccha yajña-bhāk na bhavet tataḥ ||114||

adya-prabhṛti viśveṣu nāgrāhyaṁ pāpa-saṁyutam |

cikitsakānāṁ viduṣāṁ na bhakṣya mamājñayā ||115||

ity evam uktvā prayayur devyaś ca sarva-yoṣitaḥ |

devāś ca munayaś cāpi ye cānye ca samāgataḥ ||116||

devāś ca munayaś cāpi ye cānye sarvataḥ suta |

pati-vratāṇāṁ strīṇāṁ ca lajjā bīja-svarūpiṇī ||117||

iti śrī-nārada-pañca-rātre jñāṇāmṛta-sāre prathamaika-rātre

kulaṭottpatir nāma caturdaśo 'dhyāyaḥ

**prathamaika-rātre pañcadaśo 'dhyāyaḥ**

gate niyamite kāle gandharvaś copavarhaṇaḥ |

sva-yogena jahau dehaṁ bhārate prāktanād aho ||1||

sa jajñe śudra-yonau ca pituḥ śāpena ca daivataḥ |

viṣṇu-prasādaṁ bhuktvā ca babhūva brahmaṇaḥ sutaḥ ||2||

vimuktas tāta-śāpena samprāpya jñānam uttamam |

prati-janma-smṛtis tasya kṛṣṇa-mantra-prasādataḥ ||3||

pituḥ sakāśād āgatya samprāpa candra-śekharāt |

śrī-kṛṣṇa-mantram atulaṁ svarga-mandākinī-taṭe ||4||

svarga-mandākinī-tīrād guruṇā śaṅkareṇa ca |

sahitaḥ prayayau tūrṇaṁ pārvatī-sannidhānataḥ ||5||

uvāsa tatra śambhuś ca nāradaś ca mahā-muniḥ |

pārvatī bhadra-kālī skando gaṇa-patiḥ svayam ||6||

mahā-kālaś ca nandī ca vīra-bhadraḥ pratāpavān |

siddhā maharṣayaś ca munayaḥ sankādayaḥ ||7||

yogīndrā jñāninaḥ sarve samūcuḥ śambhu-saṁsadi |

yat stotraṁ kavacaṁ dhyānaṁ subhadrāya ca kānane ||8||

nārāyaṇarṣi-bhagavān brāhmaṇāya dadau purā |

pūjā-vidhānaṁ yad yac ca puraś-caraṇa-pūrvakam ||9||

tad eva bhagavān śambhuḥ pradadau nāradāya ca |

uvāca śambhuṁ devarṣir yogināṁ ca guror gurum |

pārvatī-sannidhau tatra nāradaś ca mahā-muniḥ ||10||

bhagavan sarva-dharma-jña sarva-jña sarva-kāraṇa |

sad yat pṛṣṭaṁ mayā pūrvaṁ tan māṁ vyākhyātum arhasi ||11||

yad yat pṛṣṭaṁ tvayā brahman pratyekaṁ ca krameṇa ca |

punaḥ praśnaṁ kuru mune śṛṇvantu mat-sabhāsadaḥ ||12||

ādhyātmikaṁ ca yaj jñānaṁ vedānāṁ sāram uttamam |

jñānaṁ jñāniṣu sāraṁ yat kṛṣṇa-bhakti-pradaṁ śubhaṁ ||13||

nirvāṇa-muktidaṁ jñānaṁ karma-mūla-nikṛntanam |

tat-siddhi-yogān muktiś ca yoginām api vāñcchitam ||14||

saṁsāra-viṣayaṁ jñānaṁ śaśvat sammoha-veṣṭitam |

āśramāṇāṁ samācāraṁ teṣāṁ dharma-pariṣkṛtam ||15||

caturṇāṁ varṇanāṁ vidhānāṁ maheśvara |

bhikṣūṇāṁ vaiṣṇavānāṁ ca yatīnāṁ brahma-cāriṇām ||16||

vāna-prasthāśramāṇāṁ ca paṇḍitānāṁ tathaiva ca |

pati-vratānāṁ yad yac ca śrī-kṛṣṇa-pūjanaṁ ca yat ||17||

yat stotraṁ kavacaṁ mantraṁ puraś-caraṇam īpsitam |

sārvāhnikam abhīṣṭaṁ ca vipākaṁ karma-jīvinām ||18||

saṁsāra-vāsanā-baddhaṁ lakṣaṇaṁ prakṛtīśayoḥ |

tayoḥ paraṁ vā yad brahma tasyāvatāra-varṇanam ||19||

kas tat kalāvatīrṇaś ca kas tad-aṁśaś tathaiva ca |

paripūrṇatamaḥ kaś ca kaḥ pūrṇaḥ kaḥ kalāṁśakaḥ ||20||

kasya vārādhane śambho kiṁ phalaṁ kiṁ yaśas tathā |

aṅgāṅginor bheda-phalaṁ vistīrṇaṁ nirapekṣakam ||21||

nārāyaṇarṣi-kavacaṁ subhadra-brāhmaṇāya ca |

yad dattaṁ kiṁ tad deveśa tad-ārādhyaś ca kaḥ suraḥ ||22||

ati-saṁgopanīyaṁ ca kavacaṁ paramādbhutam |

sudurlabhaṁ ca viśveṣu noktaṁ māṁ brahmaṇā purā ||23||

sanat-kumāro jānāti noktaṁ tena purā ca mām |

mayā jñānam anāpṛṣṭaṁ yad yaj jānāsi maṅgalam ||24||

veda-sāram anupamaṁ karma-mūla-nikṛntanam |

tan me kathaya bhadreśa mām evānugrahaṁ kuru ||25||

apūrvaṁ rādhikākhyānaṁ vedeṣu ca sudurlabham |

purāṇeṣv itihāse ca vedāṅgeṣu sudurlabham ||26||

guroś ca jñānodigaraṇāt jñānaṁ syān mantra-tantrayoḥ |

tat tantaṁ sa ca mantraḥ syāt kṛṣṇa-bhaktir yato bhavet ||27||

jñānaṁ syād viduṣāṁ kiṁcid veda-vyākhyānataḥ prabho |

veda-kāraṇa-pūjyaś tvaṁ jñānādhiṣṭhātṛ-devatā ||28||

tasmād bhavān paraṁ jñānaṁ vada veda-vidāṁ vara |

māṁ bhaktam anuraktaṁ ca śaraṇāgatam īśvara ||29||

nāradasya vacaḥ śrutvā yogināṁ ca guror guruḥ |

bhagavatyā sahālocya jñānaṁ vaktuṁ samudyataḥ ||30||

ity evaṁ kathitaṁ sarvaṁ pūrvākhyānaṁ manoharam |

hari-bhakti-pradaṁ sarvaṁ karma-mūla-nikṛntanam ||31||

iti śrī-nārada-pañca-rātre jñānāmṛta-sāre

prathamaika-rātre pañcadaśo 'dhyāyaḥ

samāptaś cedaṁ nārada-pañca-rātraika-rātram